title: Συσταση τησ Ευρωπαϊκήσ Κεντρικήσ Τράπεζασ της 25ης Μαρτίου 2022 που τροποποιεί τη σύσταση ΕΚΤ/2017/10 σχετικά με την εφαρμογή κοινών προδιαγραφών κατά την άσκηση από τις εθνικές αρμόδιες αρχές ορισμένων δικαιωμάτων και διακριτικών ευχερειών που παρέχει το ενωσιακό δίκαιο όσον αφορά τα λιγότερο σημαντικά ιδρύματα (EKT/2022/13) 2022/C 142/01

text:
                  30.3.2022

                  EL

                  Επίσημη Εφημερίδα της Ευρωπαϊκής Ένωσης

                  C 142/1

         ΣΥΣΤΑΣΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 25ης Μαρτίου 2022
         που τροποποιεί τη σύσταση ΕΚΤ/2017/10 σχετικά με την εφαρμογή κοινών προδιαγραφών κατά την άσκηση από τις εθνικές αρμόδιες αρχές ορισμένων δικαιωμάτων και διακριτικών ευχερειών που παρέχει το ενωσιακό δίκαιο όσον αφορά τα λιγότερο σημαντικά ιδρύματα
         (EKT/2022/13)
         (2022/C 142/01)
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (1), και ιδίως το άρθρο 4 παράγραφος 3 και το άρθρο 6 παράγραφος 1 και παράγραφος 5 στοιχείο γ),
         Εκτιμώντας τα ακόλουθα:

                     (1)

                     Στις 4 Απριλίου 2017 η Ευρωπαϊκή Κεντρική Τράπεζα (ΕΚΤ) εξέδωσε τη σύσταση ΕΚΤ/2017/10 (2) (εφεξής η «τροποποιούμενη σύσταση»), με την οποία θέσπισε κοινές προδιαγραφές για την άσκηση από τις εθνικές αρμόδιες αρχές (ΕΑΑ) ορισμένων δικαιωμάτων και διακριτικών ευχερειών που παρέχει το δίκαιο της Ένωσης σε σχέση με τα λιγότερο σημαντικά ιδρύματα. Η νομοθεσία που θεσπίστηκε μετά την έκδοση της ως άνω σύστασης τροποποίησε ή απάλειψε ορισμένα από τα προβλεπόμενα σε αυτή δικαιώματα και διακριτικές ευχέρειες που παρέχει το ενωσιακό δίκαιο, ενώ επικαιροποιήθηκε και ο Οδηγός που εκδόθηκε τον Νοέμβριο του 2016 σχετικά με την άσκηση δικαιωμάτων και διακριτικών ευχερειών που παρέχει το ενωσιακό δίκαιο (εφεξής ο «Οδηγός της ΕΚΤ»). Ως εκ τούτου καθίσταται αναγκαίες ορισμένες τροποποιήσεις της συγκεκριμένης σύστασης.

                     (2)

                     Όσον αφορά τα δικαιώματα και τις διακριτικές ευχέρειες που σχετίζονται με την ενοποιημένη εποπτεία και τις απαλλαγές από την εφαρμογή των απαιτήσεων προληπτικής εποπτείας σύμφωνα με τις προδιαγραφές του κεφαλαίου 1 της ενότητας II του Οδηγού της ΕΚΤ οι ΕΑΑ θα πρέπει να καλούνται να επιδεικνύουν σύνεση κατά τη χορήγηση τέτοιων απαλλαγών σε μεμονωμένη βάση. Οι κανόνες προσδιορισμού της αρχής ενοποιημένης εποπτείας, οι μέθοδοι και το πεδίο εφαρμογής της ενοποίησης και της υποενοποίησης θα πρέπει επίσης να εφαρμόζονται σύμφωνα με τον Οδηγό της ΕΚΤ.

                     (3)

                     Όσον αφορά τις απαλλαγές από την εφαρμογή των απαιτήσεων για την κάλυψη του κινδύνου ρευστότητας σε διασυνοριακό επίπεδο η ΕΚΤ συνιστά την υιοθέτηση ειδικής προσέγγισης σε σχέση με τα λιγότερο σημαντικά ιδρύματα, λόγω του ότι δεν έχουν εφαρμογή σε αυτά όλες οι προδιαγραφές αξιολόγησης των σχετικών αιτήσεων σύμφωνα με τον Οδηγό της ΕΚΤ.

                     (4)

                     Όσον αφορά τα δικαιώματα και τις διακριτικές ευχέρειες που σχετίζονται με τις απαιτήσεις ιδίων κεφαλαίων η ΕΚΤ συνιστά την υιοθέτηση συνεπούς και συνετής προσέγγισης που να συνάδει με τις προδιαγραφές του κεφαλαίου 2 της ενότητας ΙΙ του Οδηγού της ΕΚΤ. Ορισμένες από τις εν λόγω προδιαγραφές χρήζουν προσαρμογής, προκειμένου να αποτυπωθούν οι ιδιαιτερότητες των λιγότερο σημαντικών ιδρυμάτων σε σχέση με την απαίτηση του περιθωρίου υπέρβασης κεφαλαιακών απαιτήσεων.

                     (5)

                     Όσον αφορά τα δικαιώματα και τις διακριτικές ευχέρειες που σχετίζονται με τις απαιτήσεις ρευστότητας η ΕΚΤ συνιστά την υιοθέτηση συνεπούς και συνετής προσέγγισης που να συνάδει με τις προδιαγραφές του κεφαλαίου 6 της ενότητας ΙΙ του Οδηγού της ΕΚΤ, διότι η άσκησή τους επηρεάζει τον υπολογισμό των απαιτήσεων για τον δείκτη κάλυψης ρευστότητας, για παράδειγμα μέσω του καθορισμού της μεταχείρισης συγκεκριμένων εισροών και εκροών.

                     (6)

                     Στον οδηγό της ΕΚΤ προστέθηκαν προδιαγραφές για τις εκροές από εκτός ισολογισμού προϊόντα που σχετίζονται με τη χρηματοδότηση του εμπορίου, προκειμένου να ληφθεί υπόψη η νέα πολιτική της ΕΚΤ που επιτρέπει τον πιο ευέλικτο καθορισμό των ποσοστών εκροής. Επομένως, προς διασφάλιση της συνεπούς εφαρμογής των ποσοστών εκροής στα εκτός ισολογισμού ανοίγματα που σχετίζονται με τη χρηματοδότηση του εμπορίου μεταξύ σημαντικών και λιγότερο σημαντικών ιδρυμάτων θα πρέπει οι ΕΑΑ να τηρούν τις προδιαγραφές του Οδηγού της ΕΚΤ.

                     (7)

                     Όσον αφορά τα εφαρμοστέα ποσοστά εκροής των σταθερών καταθέσεων λιανικής ορισμένοι παράγοντες εμποδίζουν την εφαρμογή στην πράξη της διακριτικής ευχέρειας του άρθρου 13 του κανονισμού (ΕΕ) 2016/445 της Ευρωπαϊκής Κεντρικής Τράπεζας (ΕΚΤ/2016/4) (3), σύμφωνα με την οποία οι αρμόδιες αρχές μπορούν να χορηγούν σε πιστωτικά ιδρύματα άδεια εφαρμογής ποσοστού εκροής 3 % στις σταθερές καταθέσεις λιανικής που καλύπτονται από σύστημα εγγύησης καταθέσεων (ΣΕΚ), κατόπιν έγκρισης της Ευρωπαϊκής Επιτροπής σύμφωνα με το άρθρο 24 παράγραφοι 4 και 5 του κατ’ εξουσιοδότηση κανονισμού (ΕΕ) 2015/61 της Επιτροπής (4). Προκειμένου να καταδειχθεί ότι τα ποσοστά ανάληψης σταθερών καταθέσεων λιανικής που καλύπτονται από ΣΕΚ κατά το άρθρο 24 παράγραφος 5 του κατ’ εξουσιοδότηση κανονισμού (ΕΕ) 2015/61 θα είναι χαμηλότερα από 3 % στη διάρκεια οποιασδήποτε περιόδου ακραίων συνθηκών υπό τα σενάρια του άρθρου 5 του εν λόγω κατ’ εξουσιοδότηση κανονισμού, απαιτούνται περαιτέρω στοιχεία τεκμηρίωσης και ανάλυσης. Ελλείψει τέτοιων στοιχείων τεκμηρίωσης και ανάλυσης, η γενική προδιαγραφή για τη χορήγηση άδειας εφαρμογής ποσοστού εκροής 3 % απαλείφθηκε από την κατευθυντήρια γραμμή ΕΚΤ/2017/9 της Ευρωπαϊκής Τράπεζας (5). Η θέση της ΕΚΤ όσον αφορά το συγκεκριμένο αυτό δικαίωμα εκτίθεται στην ενότητα ΙΙΙ του Οδηγού της ΕΚΤ. Προς διασφάλιση συνέπειας κατά την άσκηση των δικαιωμάτων και διακριτικών ευχερειών σε σχέση με σημαντικά και λιγότερο σημαντικά ιδρύματα οι ΕΑΑ θα πρέπει να υιοθετήσουν την ίδια θέση.

                     (8)

                     Όσον αφορά τα δικαιώματα και τις διακριτικές ευχέρειες που σχετίζονται με τον δείκτη μόχλευσης η ΕΚΤ συνιστά την υιοθέτηση συνεπούς και συνετής προσέγγισης που να συνάδει με τις προδιαγραφές του κεφαλαίου 3 της ενότητας I και του κεφαλαίου 7 της ενότητας II του Οδηγού της ΕΚΤ.

                     (9)

                     Όσον αφορά, αφενός, τα δικαιώματα και τις διακριτικές ευχέρειες που σχετίζονται με ενδιάμεσες μητρικές επιχειρήσεις και τη δυνατότητα των αρμόδιων αρχών να επιτρέπουν σε δύο ή περισσότερα ιδρύματα που είναι εγκατεστημένα στην Ένωση και ανήκουν στον ίδιο όμιλο τρίτης χώρας να έχουν δύο ενδιάμεσες μητρικές επιχειρήσεις στην ΕΕ σύμφωνα με το άρθρο 21β παράγραφος 2 της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου (6) και, αφετέρου, τη σημασία της δυνατότητας αυτής στην περίπτωση των λιγότερο σημαντικών ιδρυμάτων, η ΕΚΤ συνιστά στις ΕΑΑ την υιοθέτηση προσέγγισης που να συνάδει με εκείνη του κεφαλαίου 9 της ενότητας ΙΙ του Οδηγού της ΕΚΤ, προκειμένου να διασφαλίζονται ισότιμοι όροι ανταγωνισμού.

                     (10)

                     Όσον αφορά τα δικαιώματα και τις διακριτικές ευχέρειες που σχετίζονται με τις υποχρεώσεις υποβολής αναφορών των ιδρυμάτων, ιδίως σε σχέση με την αποτίμηση των στοιχείων ενεργητικού και των στοιχείων εκτός ισολογισμού και τις απαλλαγές από την υποχρέωση υποβολής αναφορών, η ΕΚΤ συνιστά στις ΕΑΑ να υιοθετήσουν την προσέγγιση του κεφαλαίου 8 της ενότητας ΙΙ του Οδηγού της ΕΚΤ, με σκοπό τη διασφάλιση της συνεπούς εφαρμογής των προτύπων πολιτικής σε επίπεδο ενιαίου εποπτικού μηχανισμού και ισότιμων όρων ανταγωνισμού.

                     (11)

                     Όσον αφορά τα δικαιώματα και τις διακριτικές ευχέρειες που σχετίζονται με τη διακυβέρνηση η σύσταση ΕΚΤ/2017/10 θα πρέπει να τροποποιηθεί, προκειμένου να αποτυπωθούν οι νομοθετικές αλλαγές που αφορούν την εποπτική μεταχείριση των (μικτών) χρηματοοικονομικών εταιρειών συμμετοχών.

                     (12)

                     Για τους λόγους αυτούς η σύσταση ΕΚΤ/2017/10 θα πρέπει να τροποποιηθεί,

               ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

            ΜΕΡΟΣ ΠΡΩΤΟ

            Τροποποιήσεις

         Η σύσταση ΕΚΤ/2017/10 τροποποιείται ως εξής:

                     1.

                     στο πρώτο μέρος η παράγραφος 2 του τμήματος I αντικαθίσταται από το ακόλουθο κείμενο:

                                 «2.

                                 Ορισμοί
                                 Για τους σκοπούς της παρούσας σύστασης ισχύουν οι ορισμοί του κανονισμού (ΕΕ) αριθ. 1024/2013, του κανονισμού (ΕΕ) αριθ. 468/2014 (ΕΚΤ/2014/17), του κανονισμού (ΕΕ) αριθ. 575/2013, της οδηγίας 2013/36/ΕΕ, του κατ’ εξουσιοδότηση κανονισμού (ΕΕ) 2015/61 της Επιτροπής (*1) και της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου (*2).

                        (*1)  Κατ’ εξουσιοδότηση κανονισμός (ΕΕ) 2015/61 της Επιτροπής, της 10ης Οκτωβρίου 2014, για τη συμπλήρωση του κανονισμού (ΕΕ) 575/2013 όσον αφορά την απαίτηση κάλυψης του κινδύνου ρευστότητας για τα πιστωτικά ιδρύματα (ΕΕ L 11 της 17.1.2015, σ. 1)."

                        (*2)  Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012 (ΕΕ L 173 της 12.6.2014, σ. 190).»·"

                     2.

                     στο δεύτερο μέρος παρεμβάλλεται το ακόλουθο τμήμα ΙΙα:
                     «ΙΙα.

                        Απαιτήσεις ιδίων κεφαλαίων

                                 1.

                                 Άρθρο 78 παράγραφος 1 στοιχείο β) του κανονισμού (ΕΕ) αριθ. 575/2013: απαίτηση του περιθωρίου υπέρβασης κεφαλαιακών απαιτήσεων

                                             1.1

                                             Ορισμένη ΕΑΑ θα πρέπει να προσδιορίζει το απαιτούμενο περιθώριο υπέρβασης του άρθρου 78 παράγραφος 1 στοιχείο β) του κανονισμού (ΕΕ) αριθ. 575/2013 για σκοπούς μείωσης των ιδίων κεφαλαίων, εφόσον πληρούνται οι προϋποθέσεις του άρθρου 78 παράγραφος 1 και αφότου αξιολογηθούν όλοι οι ακόλουθοι παράγοντες:

                                                         α)

                                                         αν το πιστωτικό ίδρυμα που προβαίνει σε οποιαδήποτε ενέργεια του άρθρου 77 παράγραφος 1 του κανονισμού (ΕΕ) αριθ. 575/2013 θα συνεχίσει να υπερβαίνει σε ορίζοντα τριετίας τις συνολικές κεφαλαιακές απαιτήσεις που ορίζονται στην πλέον πρόσφατη εφαρμοστέα απόφαση βάσει διαδικασίας εποπτικού ελέγχου και αξιολόγησης (“απόφαση SREP”) τουλάχιστον κατά την καθοδήγηση που αφορά τα πρόσθετα ίδια κεφάλαια σύμφωνα με την ίδια αυτή απόφαση SREP·

                                                         β)

                                                         αν το πιστωτικό ίδρυμα που προβαίνει σε οποιαδήποτε ενέργεια του άρθρου 77 παράγραφος 1 του κανονισμού (ΕΕ) αριθ. 575/2013 θα συνεχίσει να υπερβαίνει σε ορίζοντα τριετίας τις απαιτήσεις που ορίζονται στην οδηγία 2014/59/ΕΕ τουλάχιστον κατά το περιθώριο που η εθνική αρχή εξυγίανσης ή το Ενιαίο Συμβούλιο Εξυγίανσης, σε συμφωνία με την ΕΑΑ, θεωρεί αναγκαίο για την πλήρωση της προϋπόθεσης του άρθρου 78α του κανονισμού (ΕΕ) αριθ. 575/2013·

                                                         γ)

                                                         η επίδραση της σκοπούμενης μείωσης στην οικεία κατηγορία ιδίων κεφαλαίων·

                                                         δ)

                                                         αν το πιστωτικό ίδρυμα που προβαίνει σε οποιαδήποτε ενέργεια του άρθρου 77 παράγραφος 1 του κανονισμού (ΕΕ) αριθ. 575/2013 θα συνεχίσει να υπερβαίνει σε ορίζοντα τριετίας την απαίτηση για τον δείκτη μόχλευσης του άρθρου 92 παράγραφος 1 στοιχείο δ) του εν λόγω κανονισμού, καθώς και την πρόσθετη απαίτηση ιδίων κεφαλαίων για την αντιμετώπιση του κινδύνου υπερβολικής μόχλευσης που ορίζεται στην πλέον πρόσφατη εφαρμοστέα απόφαση SREP, τουλάχιστον κατά την καθοδήγηση που αφορά τα πρόσθετα ίδια κεφάλαια για την αντιμετώπιση του κινδύνου υπερβολικής μόχλευσης σύμφωνα με την ίδια αυτή απόφαση SREP.

                                             1.2

                                             Οι αιτήσεις πιστωτικών ιδρυμάτων για μείωση των ιδίων κεφαλαίων, ακόμη κι αν αυτά δεν τηρούν τα παραπάνω περιθώρια, θα πρέπει κατά περίπτωση να εγκρίνονται, εφόσον τεκμηριώνονται δεόντως με βάσιμα επιχειρήματα προληπτικής εποπτείας. Όταν δεν τηρείται το περιθώριο της παραγράφου 1.1 στοιχείο β), η ΕΑΑ θα πρέπει να ζητεί τη γνώμη της εθνικής αρχής εξυγίανσης ή του Ενιαίου Συμβουλίου Εξυγίανσης σχετικά με το αν η μείωση των ιδίων κεφαλαίων μπορεί να θέσει σε κίνδυνο την πλήρωση των απαιτήσεων ιδίων κεφαλαίων και επιλέξιμων υποχρεώσεων που ορίζονται στην οδηγία 2014/59/ΕΕ.

                                             1.3

                                             Όταν, για τους σκοπούς της παραγράφου 1.1 στοιχείο α) ή δ), το πιστωτικό ίδρυμα δεν υπόκειται σε καθοδήγηση αναφορικά με τα πρόσθετα ίδια κεφάλαια, το περιθώριο πρέπει να καθορίζεται κατά περίπτωση, λαμβανομένων υπόψη των ειδικών περιστάσεων του πιστωτικού ιδρύματος.

                                 2.

                                 Άρθρο 78 παράγραφος 1 δεύτερη υποπαράγραφος του κανονισμού (ΕΕ) αριθ. 575/2013: μείωση ιδίων κεφαλαίων: γενική προηγούμενη άδεια
                                 Ορισμένη ΕΑΑ θα πρέπει να χορηγεί τη γενική προηγούμενη άδεια του άρθρου 78 παράγραφος 1 δεύτερη υποπαράγραφος του κανονισμού (ΕΕ) αριθ. 575/2013, εφόσον πληρούνται οι προϋποθέσεις της συγκεκριμένης διάταξης και του κατ’ εξουσιοδότηση κανονισμού (ΕΕ) αριθ. 241/2014 της Επιτροπής (*3). Ορισμένη ΕΑΑ θα πρέπει να καθορίζει το περιθώριο του άρθρου 78 παράγραφος 1 δεύτερη υποπαράγραφος του κανονισμού (ΕΕ) αριθ. 575/2013, αφού αξιολογήσει όλους τους παράγοντες της παραγράφου 1 του τμήματος ΙΙα της παρούσας σύστασης.

                                 3.

                                 στο δεύτερο μέρος το τμήμα V διαγράφεται•

                                 4.

                                 το παράρτημα αντικαθίσταται από το παράρτημα της παρούσας σύστασης.

            ΜΕΡΟΣ ΔΕΥΤΕΡΟ

            Αποδέκτες

         Η παρούσα σύσταση απευθύνεται στις ΕΑΑ των συμμετεχόντων κρατών μελών.
         Συνιστάται στις ΕΑΑ να εφαρμόζουν την παρούσα σύσταση από την ημερομηνία έκδοσής της.

            Φρανκφούρτη, 25 Μαρτίου 2022.

                  Η Πρόεδρος της ΕΚΤ

               Christine LAGARDE

            (1)  ΕΕ L 287 της 29.10.2013, σ. 63.

            (2)  Σύσταση της Ευρωπαϊκής Κεντρικής Τράπεζας, της 4ης Απριλίου 2017, σχετικά με την εφαρμογή κοινών προδιαγραφών κατά την άσκηση από τις εθνικές αρμόδιες αρχές ορισμένων δικαιωμάτων και διακριτικών ευχερειών που παρέχει το ενωσιακό δίκαιο όσον αφορά τα λιγότερο σημαντικά ιδρύματα (ΕΕ C 120 της 13.4.2017, σ. 2).

            (3)  Κανονισμός (ΕΕ) 2016/445 της Ευρωπαϊκής Κεντρικής Τράπεζας, της 14ης Μαρτίου 2016, σχετικά με την άσκηση δικαιωμάτων και διακριτικών ευχερειών που παρέχει το ενωσιακό δίκαιο (ΕΕ L 78 της 24.3.2016, σ. 60).

            (4)  Κατ’ εξουσιοδότηση κανονισμός (ΕΕ) 2015/61 της Επιτροπής, της 10ης Οκτωβρίου 2014, για τη συμπλήρωση του κανονισμού (ΕΕ) αριθ. 575/2013 όσον αφορά την απαίτηση κάλυψης του κινδύνου ρευστότητας για τα πιστωτικά ιδρύματα (ΕΕ L 11 της 17.1.2015, σ. 1).

            (5)  Κατευθυντήρια γραμμή (ΕΕ) 2017/697 της Ευρωπαϊκής Κεντρικής Τράπεζας, της 4ης Απριλίου 2017, σχετικά με την άσκηση από τις εθνικές αρμόδιες αρχές δικαιωμάτων και διακριτικών ευχερειών που παρέχει το ενωσιακό δίκαιο όσον αφορά τα λιγότερο σημαντικά ιδρύματα (EKT/2017/9) (EE L 101 της 13.4.2017, σ. 156).

            (6)  Οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).

            ΠΑΡΑΡΤΗΜΑ
            Το παράρτημα της σύστασης ΕΚΤ/2017/10 αντικαθίσταται από το ακόλουθο κείμενο:

                     «ΠΑΡΑΡΤΗΜΑ

                                 Νομική βάση δικαιώματος ή/και διακριτικής ευχέρειας

                                 Συνιστώμενη προσέγγιση: συνέπεια με την πολιτική των δικαιωμάτων και διακριτικών ευχερειών όσον αφορά τα σημαντικά ιδρύματα

                                       Ενοποιημένη εποπτεία και απαλλαγές από τις απαιτήσεις προληπτικής εποπτείας

                                 Άρθρο 7 παράγραφοι 1 έως 3 του κανονισμού (EΕ) αριθ. 575/2013: απαλλαγές από την εφαρμογή κεφαλαιακών απαιτήσεων

                                 Ενότητα II κεφάλαιο 1 παράγραφος 3 του Οδηγού της ΕΚΤ

                                 Άρθρο 8 παράγραφοι 1 και 2 του κανονισμού (EΕ) αριθ. 575/2013: απαλλαγές από την εφαρμογή των απαιτήσεων για την κάλυψη κινδύνου ρευστότητας

                                 Ενότητα II κεφάλαιο 1 παράγραφος 4 του Οδηγού της ΕΚΤ

                                 Άρθρο 9 του κανονισμού (EΕ) αριθ. 575/2013: μέθοδος μερικής ενοποίησης

                                 Ενότητα II κεφάλαιο 1 παράγραφος 5 του Οδηγού της ΕΚΤ

                                 Άρθρο 10 παράγραφοι 1 και 2 του κανονισμού (ΕΕ) αριθ. 575/2013: απαλλαγές για πιστωτικά ιδρύματα μόνιμα συνδεδεμένα με κεντρικό οργανισμό

                                 Ενότητα II κεφάλαιο 1 παράγραφος 6 του Οδηγού της ΕΚΤ

                                 Άρθρο 18 παράγραφος 3 του κανονισμού (ΕΕ) αριθ. 575/2013: μέθοδοι ενοποίησης σε περίπτωση επιχειρήσεων που συνδέονται κατά την έννοια του άρθρου 22 παράγραφος 7 της οδηγίας 2013/34/ΕΕ

                                 Ενότητα IΙI κεφάλαιο 1 παράγραφος 1 του Οδηγού της ΕΚΤ

                                 Άρθρο 18 παράγραφος 5 του κανονισμού (ΕΕ) αριθ. 575/2013: μέθοδοι ενοποίησης σε περιπτώσεις συμμετοχών ή κεφαλαιακών δεσμών πλην εκείνων του άρθρου 18 παράγραφοι 1 και 4

                                 Ενότητα ΙII κεφάλαιο 1 παράγραφος 2 του Οδηγού της ΕΚΤ

                                 Άρθρο 18 παράγραφος 6 του κανονισμού (ΕΕ) αριθ. 575/2013: ενοποίηση σε περιπτώσεις σημαντικής επιρροής και ενιαίας διοίκησης

                                 Ενότητα ΙII κεφάλαιο 1 παράγραφος 3 του Οδηγού της ΕΚΤ

                                 Άρθρο 18 παράγραφος 7 του κανονισμού (EΕ) αριθ. 575/2013: ενοποίηση

                                 Ενότητα II κεφάλαιο 1 παράγραφος 8 του Οδηγού της ΕΚΤ

                                 Άρθρο 18 παράγραφος 8 του κανονισμού (EΕ) αριθ. 575/2013: ενοποίηση

                                 Ενότητα ΙII κεφάλαιο 1 παράγραφος 4 του Οδηγού της ΕΚΤ

                                 Άρθρο 19 παράγραφος 2 του κανονισμού (EΕ) αριθ. 575/2013: εξαίρεση από την ενοποίηση

                                 Ενότητα II κεφάλαιο 1 παράγραφος 9 του Οδηγού της ΕΚΤ

                                 Άρθρο 24 παράγραφος 2 του κανονισμού (EΕ) αριθ. 575/2013: αποτίμηση στοιχείων ενεργητικού και στοιχείων εκτός ισολογισμού – χρήση των διεθνών προτύπων χρηματοοικονομικής αναφοράς για σκοπούς προληπτικής εποπτείας

                                 Ενότητα II κεφάλαιο 1 παράγραφος 10 του Οδηγού της ΕΚΤ

                                       Ίδια κεφάλαια

                                 Άρθρο 26 παράγραφος 3 του κανονισμού (EΕ) αριθ. 575/2013: ταξινόμηση μεταγενέστερων εκδόσεων ως μέσων κοινών μετοχών της κατηγορίας 1

                                 Ενότητα II κεφάλαιο 2 παράγραφος 3 του Οδηγού της ΕΚΤ

                                 Άρθρο 49 παράγραφος 1 του κανονισμού (ΕΕ) αριθ. 575/2013: αφαίρεση ασφαλιστικών εταιρειών χαρτοφυλακίου

                                 Ενότητα II κεφάλαιο 2 παράγραφος 5 του Οδηγού της ΕΚΤ

                                 Άρθρο 49 παράγραφος 2 του κανονισμού (ΕΕ) αριθ. 575/2013: αφαίρεση τοποθετήσεων οντοτήτων του χρηματοπιστωτικού τομέα

                                 Ενότητα II κεφάλαιο 2 παράγραφος 6 του Οδηγού της ΕΚΤ

                                 Άρθρο 54 παράγραφος 1 στοιχείο ε) του κανονισμού (ΕΕ) αριθ. 575/2013: υπολογισμός του γεγονότος ενεργοποίησης για πρόσθετα μέσα της κατηγορίας 1 που εκδίδονται από θυγατρικές επιχειρήσεις εγκατεστημένες σε τρίτες χώρες

                                 Ενότητα II κεφάλαιο 2 παράγραφος 7 του Οδηγού της ΕΚΤ

                                 Άρθρο 78 παράγραφος 3 του κανονισμού (ΕΕ) αριθ. 575/2013: μείωση ιδίων κεφαλαίων – αλληλασφαλιστικές ενώσεις, ταμιευτήρια και συνεταιρισμοί

                                 Ενότητα II κεφάλαιο 2 παράγραφος 10 του Οδηγού της ΕΚΤ

                                 Άρθρο 78 παράγραφος 4 του κανονισμού (ΕΕ) αριθ. 575/2013: μείωση πρόσθετων μέσων της κατηγορίας 1 ή της κατηγορίας 2

                                 Ενότητα II κεφάλαιο 2 παράγραφος 11 του Οδηγού της ΕΚΤ

                                 Άρθρο 79 παράγραφος 1 του κανονισμού (ΕΕ) αριθ. 575/2013: μείωση πρόσθετων μέσων κατηγορίας 1 ή κατηγορίας 2

                                 Ενότητα II κεφάλαιο 2 παράγραφος 12 του Οδηγού της ΕΚΤ

                                 Άρθρο 83 παράγραφος 1 του κανονισμού (ΕΕ) αριθ. 575/2013: απαλλαγή για πρόσθετα μέσα κατηγορίας 1 και μέσα κατηγορίας 2 που εκδίδονται από οντότητα ειδικού σκοπού

                                 Ενότητα II κεφάλαιο 2 παράγραφος 13 του Οδηγού της ΕΚΤ

                                 Άρθρο 84 παράγραφος 5 του κανονισμού (ΕΕ) αριθ. 575/2013: δικαιώματα μειοψηφίας που περιλαμβάνονται στο ενοποιημένο κεφάλαιο κοινών μετοχών της κατηγορίας 1

                                 Ενότητα II κεφάλαιο 2 παράγραφος 14 του Οδηγού της ΕΚΤ

                                 Άρθρο 142 παράγραφος 1 της οδηγίας 2013/36/ΕΕ: μη τήρηση της συνδυασμένης απαίτησης αποθέματος ασφαλείας ή της απαίτησης αποθέματος ασφαλείας για τον δείκτη μόχλευσης

                                 Ενότητα II κεφάλαιο 11 παράγραφος 12 του Οδηγού της ΕΚΤ

                                       Κεφαλαιακές απαιτήσεις

                                 Άρθρο 113 παράγραφος 6 του κανονισμού (ΕΕ) αριθ. 575/2013: υπολογισμός των σταθμισμένων ως προς τον κίνδυνο ανοιγμάτων – ανοίγματα εντός ομίλου

                                 Ενότητα II κεφάλαιο 3 παράγραφος 3 του Οδηγού της ΕΚΤ

                                 Άρθρο 162 παράγραφος 1 του κανονισμού (EΕ) αριθ. 575/2013: ληκτότητα ανοιγμάτων

                                 Ενότητα II κεφάλαιο 3 παράγραφος 5 του Οδηγού της ΕΚΤ

                                 Άρθρο 225 παράγραφος 2 του κανονισμού (ΕΕ) αριθ. 575/2013: εσωτερικές εκτιμήσεις των προσαρμογών μεταβλητότητας

                                 Ενότητα II κεφάλαιο 3 παράγραφος 6 του Οδηγού της ΕΚΤ

                                 Άρθρο 244 παράγραφος 2 και άρθρο 245 παράγραφος 2 δεύτερη υποπαράγραφος του κανονισμού (ΕΕ) αριθ. 575/2013: μεταφορά σημαντικού κινδύνου

                                 Ενότητα II κεφάλαιο 3 παράγραφος 9 του Οδηγού της ΕΚΤ

                                 Άρθρο 283 παράγραφος 3 του κανονισμού (ΕΕ) αριθ. 575/2013: εφαρμογή της μεθόδου εσωτερικών υποδειγμάτων

                                 Ενότητα II κεφάλαιο 3 παράγραφος 8 του Οδηγού της ΕΚΤ

                                 Άρθρο 284 παράγραφοι 4 και 9 του κανονισμού (ΕΕ) αριθ. 575/2013: υπολογισμός της αξίας ανοίγματος για τον πιστωτικό κίνδυνο αντισυμβαλλομένου

                                 Ενότητα II κεφάλαιο 3 παράγραφος 9 του Οδηγού της ΕΚΤ

                                 Άρθρο 366 παράγραφος 4 του κανονισμού (ΕΕ) αριθ. 575/2013: υπολογισμός της δυνητικής ζημίας

                                 Ενότητα II κεφάλαιο 3 παράγραφος 13 του Οδηγού της ΕΚΤ

                                       Θεσμικά συστήματα προστασίας

                                 Άρθρο 8 παράγραφος 4 του κανονισμού (ΕΕ) αριθ. 575/2013: απαλλαγή μελών θεσμικών συστημάτων προστασίας από την εφαρμογή των απαιτήσεων για την κάλυψη κινδύνου ρευστότητας

                                 Ενότητα II κεφάλαιο 4 παράγραφος 3 του Οδηγού της ΕΚΤ

                                       Μεγάλα ανοίγματα

                                 Άρθρο 396 παράγραφος 1 του κανονισμού (ΕΕ) αριθ. 575/2013: συμμόρφωση με τις απαιτήσεις για μεγάλα χρηματοδοτικά ανοίγματα

                                 Ενότητα II κεφάλαιο 5 παράγραφος 3 του Οδηγού της ΕΚΤ

                                 Άρθρο 400 παράγραφος 2 στοιχείο γ) του κανονισμού (ΕΕ) αριθ. 575/2013: συμμόρφωση με τις απαιτήσεις για μεγάλα χρηματοδοτικά ανοίγματα

                                 Ενότητα II κεφάλαιο 5 παράγραφος 4 του Οδηγού της ΕΚΤ

                                       Ρευστότητα

                                 Άρθρο 414 του κανονισμού (ΕΕ) αριθ. 575/2013: συμμόρφωση με τις απαιτήσεις ρευστότητας

                                 Ενότητα II κεφάλαιο 6 παράγραφος 3 του Οδηγού της ΕΚΤ

                                 Άρθρο 422 παράγραφος 8 του κανονισμού (ΕΕ) αριθ. 575/2013 και άρθρο 29 του κατ’ εξουσιοδότηση κανονισμού (ΕΕ) 2015/61: εκροές ρευστότητας εντός του ίδιου ομίλου

                                 Ενότητα II κεφάλαιο 6 παράγραφος 10 του Οδηγού της ΕΚΤ

                                 Άρθρο 425 παράγραφος 4 του κανονισμού (ΕΕ) αριθ. 575/2013 και άρθρο 34 του κατ’ εξουσιοδότηση κανονισμού (ΕΕ) 2015/61: εισροές ρευστότητας εντός του ίδιου ομίλου

                                 Ενότητα II κεφάλαιο 6 παράγραφος 14 του Οδηγού της ΕΚΤ

                                 Άρθρο 8 παράγραφος 1 του κατ’ εξουσιοδότηση κανονισμού (ΕΕ) 2015/61: διαφοροποίηση ρευστών στοιχείων ενεργητικού

                                 Ενότητα II κεφάλαιο 6 παράγραφος 5 του Οδηγού της ΕΚΤ

                                 Άρθρο 8 παράγραφος 3 στοιχείο γ) του κατ’ εξουσιοδότηση κανονισμού (ΕΕ) 2015/61: διαχείριση ρευστών στοιχείων ενεργητικού

                                 Ενότητα II κεφάλαιο 6 παράγραφος 6 του Οδηγού της ΕΚΤ

                                 Άρθρο 8 παράγραφος 6 του κατ’ εξουσιοδότηση κανονισμού (ΕΕ) 2015/61: νομισματική αναντιστοιχία

                                 Ενότητα II κεφάλαιο 6 παράγραφος 4 του Οδηγού της ΕΚΤ

                                 Άρθρο 17 παράγραφος 4 του κατ’ εξουσιοδότηση κανονισμού (ΕΕ) 2015/61: απαλλαγή από τον μηχανισμό ρευστοποίησης

                                 Ενότητα I κεφάλαιο 3 παράγραφος 1 του Οδηγού της ΕΚΤ

                                 Άρθρο 23 παράγραφος 2 του κατ’ εξουσιοδότηση κανονισμού (ΕΕ) 2015/61: εκροές από άλλα προϊόντα και υπηρεσίες

                                 Ενότητα II κεφάλαιο 6 παράγραφος 7 του Οδηγού της ΕΚΤ

                                 Άρθρο 24 παράγραφοι 4 και 5 του κατ’ εξουσιοδότηση κανονισμού (ΕΕ) 2015/61: εκροές από σταθερές καταθέσεις λιανικής

                                 Ενότητα ΙII κεφάλαιο 3 παράγραφος 1 του Οδηγού της ΕΚΤ

                                 Άρθρο 24 παράγραφος 6 του κατ’ εξουσιοδότηση κανονισμού (ΕΕ) 2015/61: πολλαπλασιαστής για καταθέσεις λιανικής που καλύπτονται από σύστημα εγγύησης των καταθέσεων

                                 Ενότητα ΙII κεφάλαιο 3 παράγραφος 3 του Οδηγού της ΕΚΤ

                                 Άρθρο 25 παράγραφος 3 του κατ’ εξουσιοδότηση κανονισμού (ΕΕ) 2015/61: υψηλότερα ποσοστά εκροής

                                 Ενότητα II κεφάλαιο 6 παράγραφος 8 του Οδηγού της ΕΚΤ

                                 Άρθρο 26 του κατ’ εξουσιοδότηση κανονισμού (ΕΕ) 2015/61: εκροές με αλληλοεξαρτώμενες εισροές

                                 Ενότητα II κεφάλαιο 6 παράγραφος 9 του Οδηγού της ΕΚΤ

                                 Άρθρο 29 του κατ’ εξουσιοδότηση κανονισμού (ΕΕ) 2015/61: εκροές εντός ομίλου ή θεσμικού συστήματος προστασίας

                                 Ενότητα II κεφάλαιο 6 παράγραφος 10 του Οδηγού της ΕΚΤ

                                 Άρθρο 30 παράγραφος 2 του κατ’ εξουσιοδότηση κανονισμού (ΕΕ) 2015/61: συμπληρωματικές εκροές εξασφαλίσεων λόγω υποβάθμισης της πιστοληπτικής ικανότητας

                                 Ενότητα II κεφάλαιο 6 παράγραφος 11 του Οδηγού της ΕΚΤ

                                 Άρθρο 33 παράγραφος 2 του κατ’ εξουσιοδότηση κανονισμού (ΕΕ) 2015/61: ανώτατο όριο εισροών

                                 Ενότητα II κεφάλαιο 6 παράγραφος 12 του Οδηγού της ΕΚΤ

                                 Άρθρο 33 παράγραφοι 3 έως 5 του κατ’ εξουσιοδότηση κανονισμού (ΕΕ) 2015/61: εξειδικευμένα πιστωτικά ιδρύματα

                                 Ενότητα II κεφάλαιο 6 παράγραφος 13 του Οδηγού της ΕΚΤ

                                 Άρθρο 34 του κατ’ εξουσιοδότηση κανονισμού (ΕΕ) αριθ. 2015/61: εισροές εντός ομίλου ή θεσμικού συστήματος προστασίας

                                 Ενότητα II κεφάλαιο 6 παράγραφος 14 του Οδηγού της ΕΚΤ

                                 Άρθρο 428β παράγραφος 5 του κανονισμού (ΕΕ) αριθ. 575/2013 και άρθρο 34 του κατ’ εξουσιοδότηση κανονισμού (ΕΕ) 2015/61: απαίτηση καθαρής σταθερής χρηματοδότησης (NSFR) - περιορισμός των αναντιστοιχιών νομισμάτων

                                 Ενότητα II κεφάλαιο 6 παράγραφος 15 του Οδηγού της ΕΚΤ

                                 Άρθρο 428στ παράγραφος 1 του κανονισμού (EΕ) αριθ. 575/2013: NSFR — αλληλοεξαρτώμενα στοιχεία ενεργητικού και παθητικού

                                 Ενότητα II κεφάλαιο 6 παράγραφος 16 του Οδηγού της ΕΚΤ

                                 Άρθρο 428η παράγραφος 1 του κανονισμού (EΕ) αριθ. 575/2013: NSFR — Προτιμησιακή μεταχείριση εντός ομίλου ή θεσμικού συστήματος προστασίας

                                 Ενότητα II κεφάλαιο 6 παράγραφος 17 του Οδηγού της ΕΚΤ

                                 Άρθρο 428ιστ παράγραφος 7 του κανονισμού (EΕ) αριθ. 575/2013: NSFR — μεταχείριση μη τυποποιημένων πράξεων κεντρικής τράπεζας

                                 Ενότητα I κεφάλαιο 3 παράγραφος 1 του Οδηγού της ΕΚΤ

                                 Άρθρο 428λε του κανονισμού (EΕ) αριθ. 575/2013: NSFR — εφαρμογή της απλουστευμένης απαίτησης καθαρής σταθερής χρηματοδότησης (sNSFR)

                                 Ενότητα II κεφάλαιο 6 παράγραφος 18 του Οδηγού της ΕΚΤ

                                 Άρθρο 428μγ παράγραφος 7 του κανονισμού (ΕΕ) αριθ. 575/2013 - NSFR - μεταχείριση μη τυποποιημένων πράξεων κεντρικής τράπεζας (sNSFR)

                                 Ενότητα I κεφάλαιο 3 παράγραφος 1 του Οδηγού της ΕΚΤ

                                 Άρθρο 8 του κανονισμού (EΕ) αριθ. 575/2013: απαλλαγές από την εφαρμογή των απαιτήσεων για την κάλυψη κινδύνου ρευστότητας

                                 Ενότητα II κεφάλαιο 4 παράγραφος 3 του Οδηγού της ΕΚΤ

                                       Μόχλευση

                                 Άρθρο 492α παράγραφος 2 του κανονισμού (EΕ) αριθ. 575/2013: προτιμησιακή μεταχείριση υπέρ των δημόσιων αναπτυξιακών τραπεζών

                                 Ενότητα II κεφάλαιο 7 παράγραφος 3 του Οδηγού της ΕΚΤ

                                 Άρθρο 492α παράγραφος 5 του κανονισμού (EΕ) αριθ. 575/2013: εξαίρεση των αποθεματικών κεντρικών τραπεζών από τον υπολογισμό του δείκτη μόχλευσης

                                 Ενότητα I κεφάλαιο 3 παράγραφος 1 του Οδηγού της ΕΚΤ

                                 Άρθρο 429β παράγραφος 3 του κανονισμού (EΕ) αριθ. 575/2013: προτιμησιακή μεταχείριση για τις συμφωνίες θεωρητικής συγκέντρωσης μετρητών

                                 Ενότητα II κεφάλαιο 7 παράγραφος 4 του Οδηγού της ΕΚΤ

                                       Υποχρεώσεις υποβολής αναφορών

                                 Άρθρο 430 παράγραφος 11 του κανονισμού (EΕ) αριθ. 575/2013: υποβολή αναφορών για τις απαιτήσεις προληπτικής εποπτείας και χρηματοοικονομική πληροφόρηση

                                 Ενότητα II κεφάλαιο 8 παράγραφος 1 του Οδηγού της ΕΚΤ

                                       Γενικοί όροι πρόσβασης στη δραστηριότητα πιστωτικών ιδρυμάτων

                                 Άρθρο 21 παράγραφος 1 της οδηγίας 2013/36/ΕΕ: απαλλαγή για πιστωτικά ιδρύματα μόνιμα συνδεδεμένα με κεντρικό οργανισμό

                                 Ενότητα II κεφάλαιο 9 παράγραφος 1 του Οδηγού της ΕΚΤ

                                 Άρθρο 21β παράγραφος 2 της οδηγίας 2013/36/ΕΕ: ενδιάμεση μητρική επιχείρηση

                                 Ενότητα II κεφάλαιο 9 παράγραφος 2 του Οδηγού της ΕΚΤ

                                       Ρυθμίσεις διακυβέρνησης και προληπτική εποπτεία

                                 Άρθρο 88 παράγραφος 1 στοιχείο ε) της οδηγίας 2013/36/ΕΕ: ταυτόχρονη άσκηση των καθηκόντων προέδρου και διευθύνοντος συμβούλου

                                 Ενότητα II κεφάλαιο 11 παράγραφος 4 του Οδηγού της ΕΚΤ

                                 Άρθρο 91 παράγραφος 6 της οδηγίας 2013/36/ΕΕ: πρόσθετη θέση μη εκτελεστικού μέλους διοικητικού συμβουλίου

                                 Ενότητα II κεφάλαιο 11 παράγραφος 5 του Οδηγού της ΕΚΤ

                                 Άρθρο 108 παράγραφος 1 της οδηγίας 2013/36/ΕΕ: εσωτερική διαδικασία εκτίμησης της κεφαλαιακής επάρκειας για πιστωτικά ιδρύματα που συνδέονται κατά μόνιμο τρόπο με κεντρικό οργανισμό

                                 Ενότητα II κεφάλαιο 11 παράγραφος 6 του Οδηγού της ΕΚΤ

                                 Άρθρα 117 και 118 της οδηγίας 2013/36/ΕΕ: υποχρεώσεις συνεργασίας

                                 Ενότητα II κεφάλαιο 11 παράγραφος 9 του Οδηγού της ΕΚΤ

                                 Άρθρο 142 της οδηγίας 2013/36/ΕΕ: σχέδια διατήρησης κεφαλαίου

                                 Ενότητα II κεφάλαιο 11 παράγραφος 12 του Οδηγού της ΕΚΤ

               »


title: Σύσταση (ΕΕ) 2022/553 της Επιτροπής της 5ης Απριλίου 2022 για την παρακολούθηση της παρουσίας τοξινών Alternaria στα τρόφιμα

text:
               6.4.2022

               EL

               Επίσημη Εφημερίδα της Ευρωπαϊκής Ένωσης

               L 107/90

      ΣΥΣΤΑΣΗ (ΕΕ) 2022/553 ΤΗΣ ΕΠΙΤΡΟΠΗΣ
      της 5ης Απριλίου 2022
      για την παρακολούθηση της παρουσίας τοξινών Alternaria στα τρόφιμα
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
      Εκτιμώντας τα ακόλουθα:

                  (1)

                  Η επιστημονική ομάδα για τις μολυσματικές προσμίξεις στην τροφική αλυσίδα (CONTAM) της Ευρωπαϊκής Αρχής για την Ασφάλεια των Τροφίμων (στο εξής: EFSA) εξέδωσε επιστημονική γνώμη το 2011 σχετικά με τους κινδύνους που ενέχει η παρουσία τοξινών των μυκήτων του γένους Alternaria στα τρόφιμα για την υγεία των ζώων και τη δημόσια υγεία (1).

                  (2)

                  Επίσης, η EFSA δημοσίευσε πιο πρόσφατα επιστημονική έκθεση για την αξιολόγηση της διατροφικής έκθεσης του ευρωπαϊκού πληθυσμού στις τοξίνες Alternaria (2). Κατέληξε στο συμπέρασμα ότι η εκτιμώμενη χρόνια έκθεση στις τοξίνες Alternaria αλτερναριόλη, μονομεθυλαιθέρα αλτερναριόλης και τενουαζονικό οξύ μέσω της διατροφής υπερβαίνει το σχετικό όριο των τοξικολογικών επιφυλάξεων, γεγονός που καταδεικνύει την ανάγκη για πρόσθετα δεδομένα τοξικότητας όσον αφορά συγκεκριμένες ενώσεις.

                  (3)

                  Η EFSA συνέστησε να συγκεντρωθούν περισσότερα δεδομένα σχετικά με την παρουσία τοξινών Alternaria στα σχετικά τρόφιμα (π.χ. φρούτα και προϊόντα φρούτων, ντομάτες και προϊόντα με βάση τη ντομάτα και τρόφιμα με βάση τα δημητριακά για βρέφη και μικρά παιδιά, μεταξύ άλλων). Επιπλέον, η EFSA συνέστησε τη χρήση πιο ευαίσθητων αναλυτικών μεθόδων προκειμένου να μειωθεί η αβεβαιότητα σχετικά με την έκθεση στις διάφορες τοξίνες Alternaria· η εν λόγω αβεβαιότητα οφείλεται στο υψηλό ποσοστό δεδομένων που αναφέρονται ως «κατώτερα του ορίου ποσοτικού προσδιορισμού (στο εξής: ΟΠΠ)» στο επί του παρόντος διαθέσιμο σύνολο δεδομένων, δεδομένου ότι οι αναλυτικές μέθοδοι που χρησιμοποιήθηκαν δεν ήταν πάντοτε επαρκώς ευαίσθητες.

                  (4)

                  Οι ορθές γεωργικές πρακτικές, οι ορθές συνθήκες αποθήκευσης και μεταφοράς και οι ορθές πρακτικές παραγωγής μπορούν να μειώσουν ή να αποτρέψουν την παρουσία τοξινών Alternaria στα τρόφιμα. Ωστόσο, πρέπει να συγκεντρωθούν περισσότερες πληροφορίες σχετικά με τους παράγοντες που οδηγούν σε σχετικά υψηλά επίπεδα τοξινών Alternaria σε ορισμένα τρόφιμα, ώστε να μπορούν να προσδιοριστούν τα μέτρα που πρέπει να ληφθούν για την αποφυγή ή τη μείωση της παρουσίας των συγκεκριμένων τοξινών Alternaria στα εν λόγω τρόφιμα.

                  (5)

                  Προκειμένου να δοθούν κατευθύνσεις σχετικά με το πότε κρίνεται σκόπιμο να προσδιοριστούν οι παράγοντες που οδηγούν σε σχετικά υψηλά ή ακόμα και σε σημαντικά επίπεδα τοξινών Alternaria στα τρόφιμα, είναι αναγκαίο να καθοριστούν ενδεικτικές τιμές για τα τρόφιμα με βάση τα δεδομένα που είναι διαθέσιμα στη βάση δεδομένων της EFSA. Ενδεικτικά επίπεδα έχουν καθοριστεί μόνο για τα τρόφιμα για τα οποία υπάρχουν επαρκή δεδομένα σχετικά με την παρουσία των τοξινών.

                  (6)

                  Ως εκ τούτου, είναι σκόπιμο να προταθεί η παρακολούθηση των τοξινών Alternaria στα τρόφιμα και ο προσδιορισμός των παραγόντων που οδηγούν στα υψηλά επίπεδά τους σε ορισμένα τρόφιμα.

            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

                  (1)

                  Τα κράτη μέλη, σε στενή συνεργασία με τους υπευθύνους των επιχειρήσεων τροφίμων, θα πρέπει να παρακολουθούν τις τοξίνες Alternaria αλτερναριόλη, μονομεθυλαιθέρα αλτερναριόλης και τενουαζονικό οξύ στα τρόφιμα, ιδίως στα επεξεργασμένα προϊόντα ντομάτας, τη σκόνη πάπρικας, τους σπόρους σησαμιού, τους ηλιόσπορους, το ηλιέλαιο, τους καρπούς με κέλυφος, τα αποξηραμένα σύκα και τις τροφές με βάση τα δημητριακά για βρέφη και μικρά παιδιά. Επίσης, εάν είναι δυνατόν, θα πρέπει να αναλυθούν και άλλες τοξίνες Alternaria και τα αποτελέσματα να αναφερθούν στην EFSA.

                  (2)

                  Τα κράτη μέλη πρέπει να ακολουθούν τις σχετικές διαδικασίες δειγματοληψίας που ορίζονται στον κανονισμό (ΕΚ) αριθ. 401/2006 της Επιτροπής 23ης Φεβρουαρίου 2006 (3), για να εξασφαλιστεί ότι τα δείγματα είναι αντιπροσωπευτικά. Για τα επεξεργασμένα προϊόντα ντομάτας, η διαδικασία δειγματοληψίας πρέπει να διενεργείται σύμφωνα με τους κανόνες που καθορίζονται στο μέρος Η (υγρά προϊόντα) ή στο μέρος Ι (στερεά προϊόντα) του παραρτήματος I του κανονισμού (ΕΚ) αριθ. 401/2006. Στις περιπτώσεις όπου η διαδικασία δειγματοληψίας που εφαρμόζει ο υπεύθυνος της επιχείρησης τροφίμων αποκλίνει από τη διαδικασία που ορίζεται στον κανονισμό (ΕΚ) αριθ. 401/2006, το δείγμα θα πρέπει να παραμένει αντιπροσωπευτικό της παρτίδας.

                  (3)

                  Για τον προσδιορισμό της αλτερναριόλης και του μονομεθυλαιθέρα αλτερναριόλης, το ΟΠΠ δεν θα πρέπει να υπερβαίνει τα 2 μg/kg στα τρόφιμα με βάση τα δημητριακά για βρέφη και μικρά παιδιά και τα 4 μg/kg σε άλλα τρόφιμα. Για τον προσδιορισμό του τενουαζονικού οξέος, το ΟΠΠ δεν θα πρέπει να υπερβαίνει τα 20 μg/kg σε όλα τα τρόφιμα.

                  (4)

                  Τα κράτη μέλη, με την ενεργό συμμετοχή των υπευθύνων των επιχειρήσεων τροφίμων, θα πρέπει να διεξάγουν έρευνες για τον προσδιορισμό των παραγόντων που οδηγούν σε επίπεδα που υπερβαίνουν τα ενδεικτικά και για τις επιπτώσεις της επεξεργασίας στο επίπεδο των συγκεκριμένων τοξινών Alternaria, όπως προβλέπεται στο παράρτημα της παρούσας σύστασης.

                  (5)

                  Τα κράτη μέλη και οι υπεύθυνοι των επιχειρήσεων τροφίμων θα πρέπει να παρέχουν στην EFSA τα δεδομένα για το προηγούμενο έτος έως τις 30 Ιουνίου κάθε έτους προκειμένου να συγκεντρώνονται σε ενιαία βάση δεδομένων, σύμφωνα με τις απαιτήσεις που περιέχονται στις κατευθυντήριες γραμμές της EFSA σχετικά με την τυπική περιγραφή δείγματος για τα τρόφιμα και τις ζωοτροφές και τις επιπρόσθετες ειδικές απαιτήσεις για την υποβολή εκθέσεων της EFSA (4).

         Βρυξέλλες, 5 Απριλίου 2022.

               Για την Επιτροπή

            Στέλλα ΚΥΡΙΑΚΙΔΟΥ

               Μέλος της Επιτροπής

         (1)  Ομάδα της EFSA για τις μολυσματικές προσμίξεις στην τροφική αλυσίδα (CONTAM)· Scientific Opinion on the risks for animal and public health related to the presence of Alternaria toxins in feed and food (Επιστημονική γνώμη σχετικά με τους κινδύνους για την υγεία των ζώων και τη δημόσια υγεία που συνδέονται με την παρουσία τοξινών Alternaria στις ζωοτροφές και τα τρόφιμα). EFSA Journal 2011· 9(10):2407, 97 σ., doi:10.2903/j.efsa.2011.2407. Διατίθεται στη διεύθυνση: www.efsa.europa.eu/efsajournal.

         (2)  EFSA, Arcella D, Eskola M και Gómez Ruiz JA, 2016. Scientific Report on the dietary exposure assessment to Alternaria toxins in the European population (Επιστημονική έκθεση για την αξιολόγηση της διατροφικής έκθεσης του ευρωπαϊκού πληθυσμού στις τοξίνες Alternaria). EFSA Journal 2016· 14(12):4654, 32 σ., doi:10.2903/j.efsa.2016.4654.

         (3)  Κανονισμός (ΕΚ) αριθ. 401/2006 της Επιτροπής, της 23ης Φεβρουαρίου 2006, για τον καθορισμό μεθόδων δειγματοληψίας και ανάλυσης για τον επίσημο έλεγχο των επιπέδων μυκοτοξινών στα τρόφιμα (ΕΕ L 70 της 9.3.2006, σ. 12).

         (4)  https://www.efsa.europa.eu/en/call/call-continuous-collection-chemical-contaminants-occurrence-data-0

         ΠΑΡΑΡΤΗΜΑ
         Ενδεικτικά επίπεδα για την αλτερναριόλη, τον μονομεθυλαιθέρα αλτερναριόλης και το τενουαζονικό οξύ σε ορισμένα τρόφιμα με βάση τα διαθέσιμα στοιχεία στη βάση δεδομένων της EFSA· σε περίπτωση υπέρβασης των εν λόγω επιπέδων θα πρέπει να διεξαχθούν έρευνες σχετικά με τους παράγοντες που οδηγούν στην παρουσία τοξινών Alternaria ή με τα αποτελέσματα της επεξεργασίας τροφίμων. Τα ενδεικτικά επίπεδα δεν είναι τα επίπεδα ασφάλειας τροφίμων.

                     Τρόφιμα

                     Αλτερναριόλη (AOH)
                     (μg/kg)

                     Μονομεθυλαιθέρας της αλτερναριόλης (AME)
                     (μg/kg)

                     Τενουαζονικό οξύ (TeA)
                     (μg/kg)

                     Επεξεργασμένα προϊόντα ντομάτας

                     10

                     5

                     500

                     Σκόνη πάπρικας

                     —

                     —

                     10 000

                     Σπόροι σησαμιού

                     30

                     30

                     100

                     Ηλιόσποροι

                     30

                     30

                     1 000

                     Ηλιέλαιο

                     10

                     10

                     100

                     Καρποί με κέλυφος

                     —

                     —

                     100

                     Αποξηραμένα σύκα

                     —

                     —

                     1 000

                     Τρόφιμα με βάση τα δημητριακά για βρέφη και μικρά παιδιά

                     2

                     2

                     500


title: Σύσταση (ΕΕ) 2022/554 της Επιτροπής της 5ης Απριλίου 2022 σχετικά με την αναγνώριση των προσόντων των ατόμων που προσπαθούν να ξεφύγουν από τη ρωσική εισβολή στην Ουκρανία

text:
               6.4.2022

               EL

               Επίσημη Εφημερίδα της Ευρωπαϊκής Ένωσης

               LI 107/1

      ΣΥΣΤΑΣΗ (ΕΕ) 2022/554 ΤΗΣ ΕΠΙΤΡΟΠΗΣ
      της 5ης Απριλίου 2022
      σχετικά με την αναγνώριση των προσόντων των ατόμων που προσπαθούν να ξεφύγουν από τη ρωσική εισβολή στην Ουκρανία
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
      Εκτιμώντας τα ακόλουθα:

                  (1)

                  Μετά την απρόκλητη ρωσική στρατιωτική επίθεση και εισβολή στην Ουκρανία στις 24 Φεβρουαρίου 2022, την οποία καταδίκασε με τον πλέον κατηγορηματικό τρόπο η Ευρωπαϊκή Ένωση, η Ευρωπαϊκή Ένωση αντιμετωπίζει μια άνευ προηγουμένου εισροή ανθρώπων που προσπαθούν να ξεφύγουν από τον πόλεμο και αναζητούν προστασία. Ο αριθμός των ατόμων που εκτοπίστηκαν από τα σπίτια τους και αναγκάστηκαν να εγκαταλείψουν την Ουκρανία έχει ανέλθει σε περίπου τέσσερα εκατομμύρια.

                  (2)

                  Στην ανακοίνωσή της με τίτλο «Ευρωπαϊκή αλληλεγγύη με τους πρόσφυγες και τα άτομα που εγκαταλείπουν τις εμπόλεμες περιοχές στην Ουκρανία», της 8ης Μαρτίου 2022 (1) η Επιτροπή περιέγραψε την ουσιαστική στήριξη που έχει παράσχει η ΕΕ για να βοηθήσει τους ανθρώπους που προσπαθούν να ξεφύγουν από τη ρωσική εισβολή στην Ουκρανία, καθώς και τα κράτη μέλη που τους υποδέχονται. Η εν λόγω στήριξη περιλαμβάνει την ανθρωπιστική βοήθεια, την επείγουσα βοήθεια πολιτικής προστασίας, τη στήριξη στα σύνορα, καθώς και ένα σαφές νομικό καθεστώς που επιτρέπει σε όσους προσπαθούν να ξεφύγουν από τον πόλεμο να λαμβάνουν άμεση προστασία στην ΕΕ.

                  (3)

                  Στην ανακοίνωσή της με τίτλο «Υποδοχή όσων εγκαταλείπουν τις εμπόλεμες περιοχές στην Ουκρανία: προετοιμασία της Ευρώπης για την κάλυψη των αναγκών», της 23ης Μαρτίου 2022 (2), η Επιτροπή καθορίζει μέτρα για να βοηθήσει τους ανθρώπους που προσπαθούν να ξεφύγουν από τη ρωσική εισβολή στην Ουκρανία και να διασφαλίσει ότι μπορούν να έχουν αποτελεσματική πρόσβαση στα δικαιώματά τους. Τα μέτρα περιλαμβάνουν όχι μόνο άμεσα μέτρα για την παροχή στέγης, ανθρωπιστικής βοήθειας και πρόσβασης στην υγειονομική περίθαλψη, αλλά και μέτρα που διασφαλίζουν την ομαλή ένταξη των ανθρώπων στις χώρες υποδοχής και την πρόσβαση στην εκπαίδευση, τη στέγαση και την απασχόληση. Οι κυβερνητικές αρχές, οι ΜΚΟ και οι εθελοντές στα κράτη μέλη, ιδίως στις χώρες πρώτης εισόδου (Πολωνία, Ρουμανία, Σλοβακία και Ουγγαρία), αλλά και στις χώρες τελικού προορισμού, καταβάλλουν κάθε δυνατή προσπάθεια για να παράσχουν στήριξη και προστασία στους ανθρώπους που προσπαθούν να ξεφύγουν από τη ρωσική εισβολή στην Ουκρανία.

                  (4)

                  Η εκτελεστική απόφαση (ΕΕ) 2022/382 του Συμβουλίου (3), με την οποία ενεργοποιήθηκε ο μηχανισμός προσωρινής προστασίας που προβλέπεται στην οδηγία 2001/55/ΕΚ (4), παρέχει στα άτομα που προσπαθούν να ξεφύγουν από τη ρωσική εισβολή στην Ουκρανία σαφές νομικό καθεστώς μόλις φτάσουν στην Ευρωπαϊκή Ένωση. Η προσωρινή προστασία θα διαρκέσει κατ’ αρχάς 1 έτος και θα μπορούσε αυτομάτως να ανανεωθεί δύο φορές για 6 μήνες κάθε φορά. Η προσωρινή προστασία περιλαμβάνει την άδεια διαμονής, την κοινωνική στήριξη και την υγειονομική περίθαλψη, καθώς και την πρόσβαση στη στέγαση, την εκπαίδευση και την απασχόληση.

                  (5)

                  Το άρθρο 12 της οδηγίας 2001/55/ΕΚ ορίζει ότι τα κράτη μέλη πρέπει να παρέχουν στα άτομα που απολαύουν προσωρινής προστασίας το δικαίωμα να ασκούν «μισθωτή ή ανεξάρτητη δραστηριότητα, τηρουμένων των κανόνων που εφαρμόζονται στο επάγγελμα», καθώς και δραστηριότητες, όπως εκπαιδευτικά προγράμματα για ενήλικες, επαγγελματική κατάρτιση και πρακτική εξάσκηση.

                  (6)

                  Το δικαίωμα πρόσβασης στην αγορά εργασίας αποτελεί βασική πτυχή της προσωρινής προστασίας. Η πείρα δείχνει ότι οι υπήκοοι τρίτων χωρών, και ιδίως οι πρόσφυγες, συχνά αναγκάζονται να εργαστούν σε θέσεις εργασίας κάτω από το επίπεδο των προσόντων τους (5). Η παροχή ενός απλού και γρήγορου μηχανισμού αναγνώρισης συμβάλλει σημαντικά στο να διασφαλιστεί ότι τα άτομα που απολαύουν προσωρινής προστασίας μπορούν να εργαστούν σε θέσεις εργασίας για τις οποίες διαθέτουν τα κατάλληλα προσόντα. Αυτό διευκολύνει την ένταξή τους και οδηγεί σε καλύτερη αξιοποίηση των δεξιοτήτων τους, προς όφελος τόσο του ατόμου όσο και της κοινότητας υποδοχής. Διασφαλίζει επίσης ότι τα άτομα αποκτούν σχετική εμπειρία και δεξιότητες κατά τη διάρκεια της περιόδου προσωρινής προστασίας τους, γεγονός που προσθέτει αξία στα προσόντα τους κατά την επιστροφή τους στη χώρα καταγωγής.

                  (7)

                  Το σχέδιο δράσης της Επιτροπής για την ενσωμάτωση και την ένταξη για την περίοδο 2021-2027 (6) αναγνωρίζει ότι η διευκόλυνση της αναγνώρισης των επαγγελματικών προσόντων που αποκτώνται σε τρίτες χώρες και η αύξηση της συγκρισιμότητάς τους με τα επαγγελματικά προσόντα της ΕΕ είναι καίριας σημασίας για την ταχύτερη και δικαιότερη ένταξη των προσφύγων και των μεταναστών στην αγορά εργασίας. Αναγνωρίζει επίσης ότι πολλοί μετανάστες και πρόσφυγες με υψηλό μορφωτικό επίπεδο —ιδίως γυναίκες— διαθέτουν πολύ περισσότερα από τα προσόντα που απαιτούνται για την εργασία που εκτελούν, γεγονός που μπορεί να οδηγήσει σε απαξίωση των δεξιοτήτων τους. Το σχέδιο δράσης ενθαρρύνει τα κράτη μέλη να διασφαλίσουν ότι οι διαδικασίες αναγνώρισης αλλοδαπών προσόντων είναι ταχείες, δίκαιες, διαφανείς και οικονομικά προσιτές.

                  (8)

                  Αν ένα κράτος μέλος έχει επιλέξει να προβεί στη νομοθετική κατοχύρωση ενός συγκεκριμένου επαγγέλματος (7), τα άτομα που απολαύουν προσωρινής προστασίας θα πρέπει να λάβουν αναγνώριση των επαγγελματικών προσόντων τους για να ασκήσουν μισθωτή ή ανεξάρτητη δραστηριότητα νομοθετικά κατοχυρωμένη δραστηριότητα στο πλαίσιο του επαγγέλματος αυτού. Ανάλογα με το συγκεκριμένο κράτος μέλος, μπορεί στην εν λόγω ρύθμιση να περιλαμβάνονται, π.χ., διάφορες ομάδες επαγγελμάτων στον υγειονομικό, εκπαιδευτικό, νομικό, κοινωνικό ή βιοτεχνικό τομέα. Η αναγνώριση των επαγγελματικών προσόντων των υπηκόων τρίτων χωρών πραγματοποιείται σε εθνικό επίπεδο, κατ’ εφαρμογή της νομοθεσίας και των διαδικασιών του κράτους μέλους υποδοχής, εκτός αν ισχύουν διεθνείς συμφωνίες.

                  (9)

                  Για τα μη νομοθετικά κατοχυρωμένα επαγγέλματα, οι απαιτήσεις για την απασχόληση δεν ρυθμίζονται από τον νόμο και μπορεί να ποικίλλουν από πολύ ειδικές έως πολύ γενικές. Για τα επαγγέλματα αυτά δεν υπάρχουν κανονιστικά εμπόδια για την απασχόληση προσώπου του οποίου τα επαγγελματικά προσόντα δεν έχουν αναγνωριστεί και δεν υπάρχει ενιαία διαδικασία για την αναγνώριση των προσόντων για τους σκοπούς της εισόδου σε μη νομοθετικά κατοχυρωμένα επαγγέλματα (8).

                  (10)

                  Ορισμένα κράτη μέλη και περιφέρειες αντιμετωπίζουν ελλείψεις σε κάποια επαγγέλματα σε όλα τα βιομηχανικά οικοσυστήματα (9), μεταξύ άλλων σε αρκετά νομοθετικά κατοχυρωμένα επαγγέλματα. Η αναγνώριση των επαγγελματικών προσόντων μπορεί να συμβάλει στην αντιμετώπιση ορισμένων από τις εν λόγω ελλείψεις και στην επίτευξη μιας πιο ισόρροπης αγοράς εργασίας.

                  (11)

                  Η αναγνώριση των επαγγελματικών προσόντων θα πρέπει να συμπληρωθεί από ένα πλαίσιο που θα επιτρέπει την άσκηση των επαγγελμάτων στην πράξη, θα αποφεύγει τα γραφειοκρατικά εμπόδια και θα παρέχει συμβουλές σε όσους τις έχουν ανάγκη.

                  (12)

                  Για τα άτομα που εγκαταλείπουν τις εμπόλεμες περιοχές, η αναγνώριση των προσόντων τους δεν θα είναι το πρώτο πράγμα στο μυαλό τους. Ωστόσο, είναι σημαντικό να παρέχονται ενδείξεις και βασικές πληροφορίες, ώστε οι πολίτες να τις έχουν στη διάθεσή τους, όταν τις χρειαστούν. Συμπληρωματικά προς την παροχή πληροφοριών από τα κράτη μέλη, η Επιτροπή δημιούργησε τον ιστότοπο «Αλληλεγγύη της ΕΕ προς την Ουκρανία» (10).

                  (13)

                  Εκτός από τους Ουκρανούς υπηκόους, η εκτελεστική απόφαση (ΕΕ) 2022/382 του Συμβουλίου προβλέπει ότι τα κράτη μέλη πρέπει να εφαρμόζουν είτε προσωρινή προστασία είτε επαρκή προστασία βάσει του εθνικού δικαίου όσον αφορά τους υπηκόους τρίτων χωρών, εκτός της Ουκρανίας, οι οποίοι μπορούν να αποδείξουν ότι διέμεναν νόμιμα στην Ουκρανία πριν από τις 24 Φεβρουαρίου 2022 βάσει άδειας μόνιμης διαμονής. Ως εκ τούτου, εκτός από εκείνους που απολαύουν προσωρινής προστασίας, η Επιτροπή ενθαρρύνει τα κράτη μέλη να εφαρμόζουν, στο μέτρο του δυνατού βάσει του εθνικού δικαίου, την παρούσα σύσταση σε άτομα που έχουν εγκαταλείψει τις περιοχές που επλήγησαν από τη ρωσική εισβολή στην Ουκρανία και είναι δικαιούχοι επαρκούς προστασίας βάσει του εθνικού δικαίου, σύμφωνα με την εν λόγω απόφαση.

                  (14)

                  Η οδηγία 2005/36/ΕΚ (11) δεν εφαρμόζεται σε υπηκόους τρίτων χωρών, συμπεριλαμβανομένων εκείνων που απολαύουν καθεστώτος προσωρινής προστασίας. Περιλαμβάνει κανόνες για την αναγνώριση των επαγγελματικών προσόντων τρίτων χωρών που κατέχουν πολίτες της ΕΕ. Απαιτεί από τα κράτη μέλη να μην αναγνωρίζουν επαγγελματικά προσόντα που κατέχουν πολίτες της ΕΕ ή τρίτων χωρών και σχετίζονται με τα επαγγέλματα τα οποία απαριθμούνται στον τίτλο ΙΙΙ κεφάλαιο ΙΙΙ, εκτός αν πληρούνται οι ελάχιστες προϋποθέσεις κατάρτισης που ορίζονται στο εν λόγω κεφάλαιο. Τα επαγγέλματα αυτά είναι τα ακόλουθα: ιατροί, ορισμένοι ειδικευμένοι ιατροί, νοσηλευτές/-ριες υπεύθυνοι/-ες για γενική περίθαλψη, οδοντίατροι, χειρουργοί κτηνίατροι, μαίες, φαρμακοποιοί και αρχιτέκτονες. Όταν οι επαγγελματίες που προσπαθούν να ξεφύγουν από τη ρωσική επιθετικότητα δεν πληρούν αυτές τις ελάχιστες απαιτήσεις κατάρτισης, είναι σημαντικό να αναζητούνται τρόποι απόκτησης των επαγγελματικών προσόντων που λείπουν ή τρόποι επίτευξης κατάλληλης και ταχείας ένταξής τους στην αγορά εργασίας.

                  (15)

                  Η τρέχουσα κατάσταση χαρακτηρίζεται από ταχεία εισροή πολύ μεγάλου αριθμού ατόμων, πολλά από τα οποία μπορεί να διαθέτουν επαρκή προσόντα. Τα από μακρού καθιερωμένα συστήματα και διαδικασίες αναγνώρισης στα κράτη μέλη μπορεί να μη έχουν σχεδιαστεί κατά τρόπον ώστε να διεκπεραιώνουν τόσες πολλές αιτήσεις ταυτόχρονα. Ειδικότερα, οι αρμόδιες αρχές των κρατών μελών υποδοχής μπορεί να μην είναι σε θέση να αξιολογήσουν καθεμία από αυτές κατά περίπτωση και να διενεργήσουν αντίστοιχη λεπτομερή ανάλυση.

                  (16)

                  Οι πληροφορίες σχετικά με τα ουκρανικά επαγγελματικά προσόντα, το ουκρανικό σύστημα επαγγελματικών προσόντων και το ουκρανικό πλαίσιο επαγγελματικών προσόντων είναι ζωτικής σημασίας προκειμένου τα κράτη μέλη να είναι σε θέση να εξορθολογίζουν τις διαδικασίες και να αξιολογούν γρήγορα τις αιτήσεις για την αναγνώριση των επαγγελματικών προσόντων.

                  (17)

                  Η Ουκρανία είναι μέλος του Ευρωπαϊκού Χώρου Τριτοβάθμιας Εκπαίδευσης που δημιουργήθηκε στο πλαίσιο της διαδικασίας της Μπολόνια. Η διαδικασία της Μπολόνια προσδίδει συνοχή στα συστήματα τριτοβάθμιας εκπαίδευσης σε ολόκληρη την ευρωπαϊκή περιοχή και ενθαρρύνει τη δίκαιη και διαφανή αναγνώριση των προσόντων. Ένας από τους κύριους στόχους της είναι η στήριξη της κινητικότητας του προσωπικού και των σπουδαστών. Οι χώρες που συμμετέχουν στη διαδικασία της Μπολόνια συμφώνησαν να εξασφαλίσουν την αμοιβαία αναγνώριση των προσόντων για ακαδημαϊκούς σκοπούς. Οι κανόνες σχετικά με την αναγνώριση των τίτλων τριτοβάθμιας εκπαίδευσης τόσο για επαγγελματικούς σκοπούς όσο και για την περαιτέρω μάθηση καθορίζονται από τη σύμβαση για την αναγνώριση των τίτλων τριτοβάθμιας εκπαίδευσης στον ευρωπαϊκό χώρο (σύμβαση της Λισαβόνας για την αναγνώριση), (12) στην οποία είναι συμβαλλόμενα μέρη όλα τα κράτη μέλη εκτός της Ελλάδας, καθώς και η Ουκρανία και άλλες τρίτες χώρες.

                  (18)

                  Το δίκτυο ENIC-NARIC (ευρωπαϊκό δίκτυο κέντρων πληροφοριών στην Ευρώπη — Εθνικά κέντρα πληροφοριών για την αναγνώριση ακαδημαϊκών τίτλων στην Ευρωπαϊκή Ένωση) ανέπτυξε το έργο Erasmus+ Q-entry, μια βάση δεδομένων που καλύπτει κράτη μέλη και τρίτες χώρες και παρέχει πληροφορίες σχετικά με τα προσόντα που αποκτώνται μετά την ολοκλήρωση της σχολικής φοίτησης, τα οποία επιτρέπουν την πρόσβαση στην τριτοβάθμια εκπαίδευση. Η εν λόγω βάση δεδομένων περιλαμβάνει πληροφορίες σχετικά με τα ουκρανικά προσόντα και μπορεί να χρησιμοποιηθεί για την υποστήριξη της διαδικασίας αναγνώρισης των προσόντων των ατόμων που απολαύουν προσωρινής προστασίας.

                  (19)

                  Τα κράτη μέλη μπορεί να αντιμετωπίσουν την πρόκληση να μη μπορούν οι αιτούντες να προσκομίσουν τίτλο επίσημων τυπικών προσόντων. Άτομα που προσπαθούν να ξεφύγουν από τη ρωσική εισβολή στην Ουκρανία μπορεί να αναγκάστηκαν να φύγουν χωρίς να πάρουν μαζί τους τα πρωτότυπα έγγραφα των τυπικών προσόντων τους. Το άρθρο VII της σύμβασης της Λισαβόνας για την αναγνώριση υποχρεώνει τα συμβαλλόμενα μέρη να λάβουν όλα τα εύλογα και εφικτά μέτρα —εντός και σύμφωνα με το αντίστοιχο νομικό τους πλαίσιο— για την ανάπτυξη εναλλακτικών τρόπων αξιολόγησης των προσόντων των προσφύγων σε περιπτώσεις στις οποίες δεν μπορούν να τεκμηριωθούν τα εν λόγω προσόντα. Η «Σύσταση για την αναγνώριση των προσόντων των προσφύγων βάσει της σύμβασης της Λισαβόνας για την αναγνώριση και αιτιολογική έκθεση» (13) παρέχει περαιτέρω καθοδήγηση για τον τρόπο με τον οποίο τα κράτη μέλη θα πρέπει να ενεργήσουν στην προκειμένη περίπτωση προκειμένου να εφαρμόσουν ορθά το άρθρο VII της σύμβασης.

                  (20)

                  Η Ουκρανία είναι μία από τις μακροχρόνιες χώρες-εταίρους του Ευρωπαϊκού Ιδρύματος Επαγγελματικής Εκπαίδευσης. Το Ευρωπαϊκό Ίδρυμα Επαγγελματικής Εκπαίδευσης έχει δημιουργήσει έναν κόμβο πόρων (14) για τη στήριξη της αναγνώρισης των επαγγελματικών προσόντων, των δεξιοτήτων και των σπουδών από την Ουκρανία. Ο κόμβος πόρων θα περιλαμβάνει πληροφορίες και έγγραφα, όπως εκθέσεις και αξιολογήσεις για τα ουκρανικά επαγγελματικά προσόντα, πληροφορίες σχετικά με το ουκρανικό σύστημα και πλαίσιο επαγγελματικών προσόντων, καθώς και πληροφορίες σχετικά με το ουκρανικό σύστημα εκπαίδευσης και κατάρτισης γενικότερα. Θα περιλαμβάνει επίσης μελέτες και αναλύσεις της αγοράς εργασίας, εκθέσεις έργων, σημεία επαφής και συνδέσμους προς σχετικούς δικτυακούς ιστότοπους, όπως βάσεις δεδομένων για τα επαγγελματικά προσόντα. Επίσης, θα μοιράζεται τους πόρους που αναπτύχθηκαν στο πλαίσιο του προγράμματος Erasmus+ από τα εθνικά κέντρα πληροφοριών για την αναγνώριση ακαδημαϊκών τίτλων (NARIC), όπως, π.χ., το έργο Scand-D με περισσότερα από 300 ουκρανικά πτυχία. Ο κόμβος πόρων θα συνδεθεί με σχετικές βάσεις δεδομένων και πληροφορίες σχετικά με το ουκρανικό σύστημα τριτοβάθμιας εκπαίδευσης και τα ακαδημαϊκά του προσόντα, που διατίθενται στον ιστότοπο «Η Ευρώπη σου» (15), καθώς και στον ιστότοπο του δικτύου ENIC-NARIC (16).

                  (21)

                  Το εργαλείο eTranslation που αναπτύχθηκε από την Επιτροπή προσαρμόστηκε κατά τρόπον ώστε να προστεθεί η ουκρανική ως διαθέσιμη γλώσσα. Η μετάφραση από τα ρωσικά είναι επίσης δυνατή και μπορεί να είναι χρήσιμη, δεδομένου ότι πολλοί επαγγελματίες στην Ουκρανία απέκτησαν τα διπλώματά τους στα ρωσικά. Το εργαλείο επιτρέπει την αναγνώριση κειμένου σε εικόνες ή σαρώσεις εγγράφων [οπτική αναγνώριση χαρακτήρων (OCR)]. Αυτό θα επιτρέψει στις αρμόδιες αρχές να εξοικονομήσουν χρόνο και να επιταχύνουν τις διαδικασίες.

                  (22)

                  Υπάρχει μεγάλη και αυξανόμενη ζήτηση για επαγγελματίες του τομέα της υγείας για την κάλυψη των άμεσων αναγκών των ατόμων που προσπαθούν να ξεφύγουν από τη ρωσική εισβολή στην Ουκρανία. Οι επαγγελματίες με κατάλληλα προσόντα και διάφορες μορφές ειδίκευσης στον τομέα της υγειονομικής περίθαλψης θα μπορούσαν να συμβάλουν στην κάλυψη αυτών των αναγκών. Χρειάζεται να δοθεί ιδιαίτερη έμφαση στην παιδιατρική και τις συναφείς ιατρικές ειδικότητες, λόγω του μεγάλου αριθμού παιδιών μεταξύ των ανθρώπων που προσπαθούν να ξεφύγουν από τη ρωσική εισβολή στην Ουκρανία, καθώς και στις υπηρεσίες ψυχικής υγείας, καθώς τα άτομα που εγκαταλείπουν τις εμπόλεμες περιοχές ενδέχεται να υποφέρουν από σοβαρές τραυματικές εμπειρίες. Ο γλωσσικός φραγμός δεν θα πρέπει να αποτελεί εμπόδιο για τη φροντίδα των ατόμων αυτών το συντομότερο δυνατόν, προκειμένου να μετριαστεί η ζημία. Όπου η άμεση προφορική επικοινωνία είναι ζωτικής σημασίας για την οικοδόμηση εμπιστοσύνης και την επιτυχή φροντίδα, τις αναγκαίες υπηρεσίες θα μπορούσαν να παρέχουν ουκρανόφωνοι επαγγελματίες.

                  (23)

                  Η Επιτροπή δημοσίευσε καθοδηγητικό σημείωμα κατά τη διάρκεια της κρίσης COVID-19, το οποίο καλύπτει την αναγνώριση των επαγγελματιών του τομέα της υγείας με προσόντα από χώρες εκτός ΕΕ/ΕΖΕΣ (17).

                  (24)

                  Δεδομένου του αριθμού των παιδιών που εγκατέλειψαν την Ουκρανία κατά τη διάρκεια του πολέμου, υπάρχει μεγάλη ζήτηση για ουκρανόφωνους εκπαιδευτικούς που μπορούν να βοηθήσουν τα παιδιά αυτά να ενταχθούν στα σχολεία και να έχουν σταθερή σχολική ρουτίνα το συντομότερο δυνατόν. Οι εμπειρογνώμονες έχουν υπογραμμίσει πόσο σημαντική είναι η σχολική ρουτίνα για τα παιδιά, καθώς μπορεί να τα στηρίξει συναισθηματικά κατά τη διάρκεια μιας συντριπτικής και οδυνηρής εμπειρίας (18). Είναι ζωτικής σημασίας να διασφαλιστεί ότι οι κυβερνήσεις και οι λοιπές αρχές διαθέτουν τους πόρους και την ικανότητα να παρέχουν, τόσο στους εκτοπισθέντες όσο και στον τοπικό πληθυσμό, πρόσβαση σε πλήρη, δίκαιη και ποιοτική εκπαίδευση. Αυτό ισχύει σε όλα τα επίπεδα —προσχολική εκπαίδευση και φροντίδα, πρωτοβάθμια, δευτεροβάθμια, επαγγελματική και τριτοβάθμια εκπαίδευση. Για την επίτευξη αυτού του στόχου, οι αρχές θα πρέπει να αξιοποιούν με τον καλύτερο δυνατό τρόπο τους εκπαιδευτικούς και το λοιπό εκπαιδευτικό προσωπικό μεταξύ των εκτοπισθέντων, ώστε να αυξηθεί η διαπολιτισμική ευαισθητοποίηση στο εκπαιδευτικό σύστημα υποδοχής (19). Όταν δεν υπάρχουν διαθέσιμες επιλογές για διδασκαλία εντός της τάξης, μπορεί να διερευνηθεί η εκπαίδευση εξ αποστάσεως. Η Πύλη Σχολικής Εκπαίδευσης Erasmus+ παρέχει πρόσβαση σε υποστηρικτικό υλικό, έγγραφα καθοδήγησης και εκπαιδευτικούς πόρους για εκπαιδευτικούς και λοιπό προσωπικό, επίσης στην ουκρανική γλώσσα.

                  (25)

                  Με απόφαση της Επιτροπής, της 19ης Μαρτίου 2007, συστάθηκε ομάδα συντονιστών για την αναγνώριση των επαγγελματικών προσόντων με σκοπό (20), μεταξύ άλλων, την καθιέρωση συνεργασίας μεταξύ των αρχών των κρατών μελών και της Επιτροπής σε θέματα που αφορούν την αναγνώριση των επαγγελματικών προσόντων. Τα κράτη μέλη μπορεί να έχουν ήδη αναπτύξει εκτενή συστήματα για τον τρόπο αξιολόγησης και αναγνώρισης των επαγγελματικών προσόντων εκτός ΕΕ. Η ομάδα αυτή μπορεί να χρησιμεύσει ως φόρουμ για την Επιτροπή και τα κράτη μέλη, ώστε να διατηρούν συνεχή διάλογο για την παρακολούθηση της αποτελεσματικής εφαρμογής της παρούσας σύστασης. Η συμμετοχή εκπροσώπων των ανθρώπων που προσπαθούν να ξεφύγουν από τη ρωσική επιθετικότητα, των ουκρανικών αρμόδιων αρχών και της κοινωνίας των πολιτών είναι ζωτικής σημασίας για την αποτελεσματική εφαρμογή αυτών των συστάσεων.

                  (26)

                  Η Επιτροπή μπορεί να παρέχει στα κράτη μέλη, κατόπιν αιτήματός τους, εξατομικευμένη εμπειρογνωσία για την εφαρμογή αυτών των συστάσεων στο πλαίσιο του Μέσου Τεχνικής Υποστήριξης,

            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

         ΟΡΓΑΝΩΣΗ ΤΗΣ ΑΝΑΓΝΩΡΙΣΗΣ ΤΩΝ ΕΠΑΓΓΕΛΜΑΤΙΚΩΝ ΠΡΟΣΟΝΤΩΝ ΤΩΝ ΑΤΟΜΩΝ ΠΟΥ ΑΠΟΛΑΥΟΥΝ ΠΡΟΣΩΡΙΝΗΣ ΠΡΟΣΤΑΣΙΑΣ

                  1.

                  Η Επιτροπή ενθαρρύνει τα κράτη μέλη να διασφαλίσουν ότι οι επαγγελματίες που απολαύουν προσωρινής προστασίας βάσει της οδηγίας 2001/55/ΕΚ μπορούν να έχουν πρόσβαση σε θέσεις εργασίας που αντιστοιχούν στο επίπεδο των επαγγελματικών τους προσόντων βάσει ενός αποτελεσματικού, ταχέος και εύρυθμου συστήματος αναγνώρισης των επαγγελματικών τους προσόντων. Στο πλαίσιο αυτό, τα κράτη μέλη θα πρέπει να λάβουν μέτρα για την εκτίμηση του αναμενόμενου αριθμού εισερχόμενων επαγγελματιών, ώστε να διασφαλιστεί ότι διαθέτουν επαρκή ικανότητα διεκπεραίωσης των αιτήσεων αναγνώρισης.

                  2.

                  Η Επιτροπή συνιστά στα κράτη μέλη να εκδίδουν ταχέως αποφάσεις αναγνώρισης για τους εισερχόμενους επαγγελματίες που απολαύουν προσωρινής προστασίας. Αν υπάρχουν σημαντικές διαφορές μεταξύ της εκπαίδευσης που έχει αποκτηθεί στη χώρα καταγωγής του επαγγελματία και της εκπαίδευσης που απαιτείται για την ίδια δραστηριότητα στο κράτος μέλος υποδοχής, τα κράτη μέλη θα πρέπει να αποφασίσουν να επιβάλουν οποιοδήποτε αντισταθμιστικό μέτρο το συντομότερο δυνατόν και ενθαρρύνονται να το πράξουν εντός ενός μηνός αφότου ο/η αιτών/-ούσα αιτηθεί την αναγνώριση.

                  3.

                  Η Επιτροπή συνιστά στα κράτη μέλη να μειώσουν στο ελάχιστο τις διατυπώσεις για την αναγνώριση των επαγγελματικών προσόντων. Για τον σκοπό αυτό, τα κράτη μέλη ενθαρρύνονται:

                              —

                              να επιταχύνουν την όλη διαδικασία, θεσπίζοντας ταχείες διαδικασίες για τη διεκπεραίωση των αιτήσεων επαγγελματιών που απολαύουν προσωρινής προστασίας·

                              —

                              να διασφαλίσουν ότι απαιτούνται μόνο ουσιώδη έγγραφα·

                              —

                              να δέχονται άλλα αποδεικτικά μέσα πέραν των πρωτότυπων εγγράφων (π.χ. ψηφιακά αντίγραφα)·

                              —

                              να άρουν ορισμένες απαιτήσεις, π.χ. να μη ζητούν επικυρωμένες μεταφράσεις·

                              —

                              να μειώσουν ή να εξαλείψουν το κόστος, όπως, π.χ., τα τέλη υποβολής αίτησης, όπου είναι δυνατόν.

                        Σε περίπτωση αμφιβολίας σχετικά με τη γνησιότητα ενός αποδεικτικού προσόντων, η επαλήθευση θα πρέπει να είναι ταχεία και αποτελεσματική. Για τον σκοπό αυτό μπορούν να χρησιμοποιούνται ψηφιακά εργαλεία όπως το FRAUDOC — Guidelines on Diploma Mills and Document Fraud for Credential Evaluators (21).

                  4.

                  Η Επιτροπή ενθαρρύνει τα κράτη μέλη να εφαρμόσουν μια ευέλικτη προσέγγιση αντιμετώπισης των εισερχόμενων επαγγελματιών που απολαύουν προσωρινής προστασίας, επιτρέποντας τη διεκπεραίωση μεγάλου αριθμού υποθέσεων σε σύντομο χρονικό διάστημα με θετικό αποτέλεσμα. Ειδικότερα, τα κράτη μέλη θα πρέπει να εξετάσουν το ενδεχόμενο ελέγχου των προσόντων των επαγγελματιών μόνο εφόσον αυτό είναι απαραίτητο και θα πρέπει να άρουν τυχόν περιορισμούς και απαιτήσεις που δεν είναι απολύτως αναγκαίες. Η Επιτροπή υπενθυμίζει στα κράτη μέλη υποδοχής ότι μπορούν, αλλά δεν υποχρεούνται, να ελέγχουν τα προσόντα των επαγγελματιών για τους οποίους δεν υφίστανται εναρμονισμένες ελάχιστες απαιτήσεις κατάρτισης.

                  5.

                  Η Επιτροπή ενθαρρύνει τα κράτη μέλη να προσδιορίσουν καταστάσεις στις οποίες δεν είναι απαραίτητη η διεξοδική αξιολόγηση των αιτήσεων αναγνώρισης, ιδίως σε περιπτώσεις όπου το κράτος μέλος έχει προηγουμένως αξιολογήσει τα προσόντα για ένα συγκεκριμένο επάγγελμα και δεν υπάρχουν σοβαρές αμφιβολίες ως προς την ισοδυναμία του με τα συγκρίσιμα προσόντα στο κράτος μέλος υποδοχής. Αν το αποτέλεσμα μιας τέτοιας προηγούμενης αξιολόγησης ήταν ευνοϊκό, η διεξοδική αξιολόγηση δεν θα πρέπει να είναι αναγκαία.

                  6.

                  Η Επιτροπή καλεί τα κράτη μέλη να διασφαλίσουν ταχεία και αποτελεσματική διαδικασία αναγνώρισης, ακόμη και όταν απαιτείται διεξοδική αξιολόγηση των προσόντων. Στις περιπτώσεις αυτές, η αξιολόγηση του κράτους μέλους υποδοχής θα μπορούσε να ακολουθήσει παρόμοια προσέγγιση με εκείνη του γενικού συστήματος αναγνώρισης βάσει της οδηγίας 2005/36/ΕΚ.

         ΔΙΕΥΚΟΛΥΝΣΗ ΤΗς ΑΚΑΔΗΜΑΪΚΗς ΑΝΑΓΝΩΡΙΣΗς ΤΩΝ ΑΤΟΜΩΝ ΠΟΥ ΑΠΟΛΑΥΟΥΝ ΠΡΟΣΩΡΙΝΗς ΠΡΟΣΤΑΣΙΑς

                  7.

                  Η Επιτροπή συνιστά στα κράτη μέλη να προωθήσουν ταχείες, ευέλικτες και αποτελεσματικές διαδικασίες αναγνώρισης για την ακαδημαϊκή αναγνώριση από τα αρμόδια ιδρύματα.

                  8.

                  Η Επιτροπή συνιστά στα κράτη μέλη να αναγνωρίζουν αυτόματα τους ουκρανικούς τίτλους τριτοβάθμιας εκπαίδευσης που πληρούν όλες τις απαιτήσεις της διαδικασίας της Μπολόνια.

                  9.

                  Η Επιτροπή συνιστά στα κράτη μέλη να παράσχουν περαιτέρω στήριξη στα εθνικά κέντρα πληροφοριών για την αναγνώριση ακαδημαϊκών τίτλων (NARIC), ώστε να εξασφαλίσουν ότι διαθέτουν τους αναγκαίους πόρους και ικανότητες για να διεκπεραιώνουν μεγαλύτερο αριθμό αιτήσεων αναγνώρισης και είναι σε θέση να παρέχουν στήριξη, καθοδήγηση και κατάρτιση στους αξιολογητές προσόντων.

                  10.

                  Η Επιτροπή συνιστά, στο μέτρο του δυνατού και σύμφωνα με το εθνικό δίκαιο, μια απόφαση αναγνώρισης που λαμβάνεται σε ένα κράτος μέλος να γίνεται δεκτή στα άλλα κράτη μέλη.

         ΠΑΡΟΧΗ ΠΛΗΡΟΦΟΡΙΩΝ ΚΑΙ ΧΡΗΣΗ ΗΛΕΚΤΡΟΝΙΚΩΝ ΕΡΓΑΛΕΙΩΝ

                  11.

                  Η Επιτροπή συνιστά στα κράτη μέλη να παρέχουν στις υπηρεσίες τους πρώτης γραμμής κατάλληλες και απλές πληροφορίες στα ουκρανικά σχετικά με τις διαδικασίες αναγνώρισης στο έδαφός τους. Οι πληροφορίες θα πρέπει επίσης να είναι διαθέσιμες ψηφιακά και προσαρμοσμένες στις ανάγκες και την κατάσταση των ατόμων που φθάνουν από την Ουκρανία, εξηγώντας ιδίως τις διαφορές μεταξύ της Ουκρανίας και της χώρας υποδοχής.

                  12.

                  Η Επιτροπή ενθαρρύνει τα κράτη μέλη να χρησιμοποιούν το εργαλείο eTranslation (22) ως μέσο για την επιτάχυνση των διαδικασιών αναγνώρισης. Όπου είναι εφικτό, θα πρέπει να αρκεί η αυτόματη μετάφραση.

                  13.

                  Η Επιτροπή ενθαρρύνει τα κράτη μέλη να επιδείξουν διαφάνεια μεταξύ τους και με την Επιτροπή και να ανταλλάσσουν όλες τις πληροφορίες σχετικά με τα ουκρανικά επαγγελματικά προσόντα και το ουκρανικό εκπαιδευτικό σύστημα που μπορεί να έχουν στη διάθεσή τους. Το Ευρωπαϊκό Ίδρυμα Επαγγελματικής Εκπαίδευσης έχει δημιουργήσει, κατόπιν αιτήματος της Επιτροπής, έναν κόμβο πόρων για τα ουκρανικά επαγγελματικά προσόντα, όπου μπορούν να ανταλλάσσονται πληροφορίες.

         ΑΝΤΙΜΕΤΩΠΙΣΗ ΤΩΝ ΕΛΛΙΠΩΝ ΑΠΟΔΕΙΚΤΙΚΩΝ ΣΤΟΙΧΕΙΩΝ ΣΧΕΤΙΚΑ ΜΕ ΤΑ ΕΠΑΓΓΕΛΜΑΤΙΚΑ ΠΡΟΣΟΝΤΑ

                  14.

                  Η Επιτροπή ενθαρρύνει τα κράτη μέλη, όπου δεν υπάρχουν αποδεικτικά στοιχεία επαγγελματικών προσόντων, να ελέγχουν πρώτα αν μπορούν να λάβουν από τις ουκρανικές αρχές αξιόπιστη επιβεβαίωση των αποκτηθέντων προσόντων. Για να διευκολυνθεί η διαδικασία αυτή, η Επιτροπή θα συνεργαστεί με τα κράτη μέλη σε συνεργασία με τις ουκρανικές αρχές και τους φορείς απονομής, ώστε να επιβεβαιωθεί η έλλειψη εγγράφων τεκμηρίωσης των προσόντων, και θα διερευνήσει κατά πόσον τα ευρωπαϊκά ψηφιακά διαπιστευτήρια για τη μάθηση (23) μπορούν να χρησιμοποιηθούν για την επανέκδοση εγγράφων τεκμηρίωσης των επαγγελματικών προσόντων ψηφιακά για τον σκοπό αυτό.

                  15.

                  Η Επιτροπή υπενθυμίζει στα κράτη μέλη ότι, αν δεν είναι δυνατή άλλη λύση, το «ευρωπαϊκό διαβατήριο προσόντων για πρόσφυγες» (24), που ανέπτυξε το Συμβούλιο της Ευρώπης από κοινού με τους εταίρους, προβλέπει την αξιολόγηση των τίτλων μεταδευτεροβάθμιας εκπαίδευσης με βάση τα διαθέσιμα έγγραφα και μια δομημένη συνέντευξη. Μολονότι το εν λόγω διαβατήριο επαγγελματικών προσόντων δεν συνιστά καθαυτό πράξη επίσημης αναγνώρισης, συμβάλλει στην αξιολόγηση των προσόντων που ενδέχεται να έχει ο πρόσφυγας και μπορεί επίσης να εφαρμόζεται σε άτομα που απολαύουν προσωρινής προστασίας. Θα μπορούσαν επίσης να διερευνηθούν και άλλα εργαλεία, όπως το διαβατήριο επαγγελματικών προσόντων που ανέπτυξε η UNESCO (25) και παρόμοια συστήματα που αναπτύχθηκαν στο πλαίσιο του προγράμματος Erasmus+ [π.χ. η εργαλειοθήκη προσφύγων και αναγνώρισης (REACT)] (26).

         ΕΙΔΙΚΕς ΑΠΑΙΤΗΣΕΙς ΓΙΑ ΟΡΙΣΜΕΝΑ ΕΠΑΓΓΕΛΜΑΤΑ

                  16.

                  Η Επιτροπή ενθαρρύνει τα κράτη μέλη να διερευνήσουν τον τρόπο με τον οποίο τα άτομα που απολαύουν προσωρινής προστασίας μπορούν, κατά περίπτωση, να απασχολούνται σε υπηρεσίες υγειονομικής περίθαλψης, όπως:

                              —

                              προσδιορισμός ορθών πρακτικών βάσει των οποίων υπήκοοι τρίτων χωρών μπορούν να συμμετέχουν σε προγράμματα ταχείας υλοποίησης στον τομέα των επαγγελμάτων υγείας για τη διευκόλυνση της άσκησης των εν λόγω επαγγελμάτων·

                              —

                              αξιολόγηση της σκοπιμότητας εξωεδαφικών εγκαταστάσεων υγειονομικής περίθαλψης, όπου το υγειονομικό προσωπικό που απολαύει προσωρινής προστασίας μπορεί να παρέχει περίθαλψη σε άτομα που έχουν εκτοπιστεί από την Ουκρανία (π.χ. ουκρανικά νοσοκομεία που λειτουργούν στο έδαφος κράτους μέλους)·

                              —

                              αξιολόγηση ουκρανικών προγραμμάτων κατάρτισης για ιατρικά επαγγέλματα και, όπου είναι εφικτό, ανάπτυξη προγραμμάτων αναβάθμισης δεξιοτήτων μικρής διάρκειας, ώστε να πληρούνται τα ελάχιστα πρότυπα κατάρτισης που απαιτούνται για ορισμένα επαγγέλματα.

                  17.

                  Για τους επαγγελματίες με προσόντα που δεν πληρούν τις ελάχιστες απαιτήσεις κατάρτισης που ορίζονται στην οδηγία 2005/36/ΕΚ, η Επιτροπή ενθαρρύνει τα κράτη μέλη να εφαρμόσουν την ίδια προσέγγιση όπως στο επεξηγηματικό σημείωμα για την κρίση COVID-19 για την αναγνώριση των επαγγελματιών του τομέα της υγείας με προσόντα από χώρες εκτός ΕΕ/ΕΖΕΣ. Τα κράτη μέλη μπορούν ακόμη να επιτρέπουν σε άτομα που απολαύουν προσωρινής προστασίας να ασκούν ορισμένες δραστηριότητες με καθεστώς διαφορετικό από το καθεστώς του πλήρους επαγγελματία. Για παράδειγμα, ένας/μια ειδικευμένος/-η νοσηλευτής/-ρια τρίτης χώρας του/της οποίου/-ας η εκπαίδευση δεν πληροί τις ελάχιστες απαιτήσεις κατάρτισης μπορεί να επιτρέπεται να εργάζεται ως βοηθός υγειονομικής περίθαλψης.

                  18.

                  Η Επιτροπή καλεί τα κράτη μέλη να διερευνήσουν διάφορους τρόπους για να διασφαλίσουν ότι η πρόσβαση στον σχετικό τομέα δραστηριότητας εξασφαλίζεται άμεσα για τους εκπαιδευτικούς και άλλους επαγγελματίες του τομέα της εκπαίδευσης, π.χ. με τα ακόλουθα:

                              —

                              απασχόληση ατόμων που απολαύουν προσωρινής προστασίας και έχουν αποκτήσει τα επαγγελματικά προσόντα του εκπαιδευτικού στην Ουκρανία σε σχολεία όπου έχουν τοποθετηθεί παιδιά που προσπαθούν να ξεφύγουν από τη ρωσική εισβολή στην Ουκρανία·

                              —

                              παροχή γλωσσικής κατάρτισης σε εκπαιδευτικούς·

                              —

                              τοποθέτηση ουκρανόφωνων εκπαιδευτικών σε σχολεία με πρόσθετη ικανότητα και έλλειψη εκπαιδευτικών·

                              —

                              αλλαγή των συμβάσεων των εκπαιδευτικών με επαγγελματικά προσόντα που αποκτήθηκαν στην Ουκρανία, οι οποίοι προσλήφθηκαν προσωρινά ως βοηθοί εκπαιδευτικών στις χώρες υποδοχής, σε συμβάσεις ειδικευμένων εκπαιδευτικών αμέσως μετά την αναγνώριση των επαγγελματικών τους προσόντων·

                              —

                              στήριξη των μαθητευόμενων καθηγητών που απολαύουν προσωρινής προστασίας, ώστε να έχουν πρόσβαση στην εκπαίδευση και την κατάρτιση των εκπαιδευτικών στις χώρες υποδοχής.

                  19.

                  Η Επιτροπή καλεί τα κράτη μέλη να διευκολύνουν την πρόσληψη εκπαιδευτικού προσωπικού που απολαύει προσωρινής προστασίας για να εργαστεί σε δομές που παρέχουν τυπική προσχολική εκπαίδευση και φροντίδα, όπως βρεφονηπιακοί και παιδικοί σταθμοί, και σε άτυπες δομές, όπως π.χ. παιδότοποι, λαμβάνοντας υπόψη την ευρεία ποικιλομορφία αυτών των επαγγελμάτων σε ολόκληρη την Ευρώπη.

                  20.

                  Η Επιτροπή τονίζει ότι τα μέτρα για τη διευκόλυνση της πρόσληψης εκπαιδευτικών και επαγγελματιών του τομέα της εκπαίδευσης που απολαύουν προσωρινής προστασίας πρέπει να λαμβάνουν υπόψη τις εθνικές διατάξεις για την προστασία των παιδιών και των νέων.

         ΔΙΕΥΚΟΛΥΝΣΗ ΤΗς ΑΣΚΗΣΗς ΤΩΝ ΝΟΜΟΘΕΤΙΚΑ ΚΑΤΟΧΥΡΩΜΕΝΩΝ ΕΠΑΓΓΕΛΜΑΤΩΝ

                  21.

                  Η Επιτροπή ενθαρρύνει τα κράτη μέλη να διασφαλίσουν ότι οι επαγγελματίες μπορούν να ασκούν το επάγγελμά τους με σκοπό την πρόσβαση στην αγορά εργασίας μετά την αναγνώριση των επαγγελματικών τους προσόντων, χωρίς περιττά διοικητικά εμπόδια και με τη στήριξη που χρειάζονται.

                  22.

                  Η Επιτροπή συνιστά στα κράτη μέλη να μη θεσπίσουν ούτε να διατηρήσουν την απαίτηση να αποδεικνύουν οι εταιρείες ότι δεν θα μπορούσαν να προσλάβουν πολίτη της ΕΕ πριν προσλάβουν άτομο που απολαύει προσωρινής προστασίας.

                  23.

                  Η Επιτροπή συνιστά στα κράτη μέλη να διασφαλίσουν ότι όλες οι σχετικές επαγγελματικές δεξιότητες και ικανότητες των ατόμων που απολαύουν προσωρινής προστασίας αξιολογούνται και λαμβάνονται υπόψη, ανεξάρτητα από το αν έχουν αποκτηθεί μέσω τυπικής, άτυπης ή μη τυπικής μάθησης. Η Επιτροπή ενθαρρύνει τα κράτη μέλη να στηρίξουν τα άτομα στην καταγραφή των δεξιοτήτων και των επαγγελματικών προσόντων τους, μεταξύ άλλων με την παροχή εξατομικευμένης στήριξης. Για τη διευκόλυνση της εν λόγω συλλογής και αξιολόγησης δεξιοτήτων και ικανοτήτων μπορούν να χρησιμοποιούνται το Europass (27) και το ενωσιακό εργαλείο κατάρτισης προφίλ δεξιοτήτων για υπηκόους τρίτων χωρών (28).

                  24.

                  Η Επιτροπή συνιστά στα κράτη μέλη να θεσπίσουν μέτρα για τη διευκόλυνση της άσκησης επαγγελμάτων για άτομα που απολαύουν προσωρινής προστασίας και τα οποία δεν γνωρίζουν ή διαθέτουν περιορισμένη γνώση της γλώσσας της χώρας υποδοχής, όπως μαθήματα γλώσσας, ή ρυθμίσεις για την άσκηση του επαγγέλματός τους υπό επίβλεψη ή σε περιβάλλον όπου δεν απαιτείται η γλώσσα της χώρας υποδοχής.

         ΠΑΡΑΚΟΛΟΥΘΗΣΗ ΤΩΝ ΠΡΟΤΕΙΝΟΜΕΝΩΝ ΜΕΤΡΩΝ

                  25.

                  Η Επιτροπή καλεί τα κράτη μέλη να συνεργαστούν στενά με τις ουκρανικές αρχές, τους εκπροσώπους της ουκρανικής κοινωνίας των πολιτών, συμπεριλαμβανομένης της ουκρανικής διασποράς, και την Επιτροπή να στηρίξει πρακτικές λύσεις για την αναγνώριση των επαγγελματικών προσόντων και την ομαλή ένταξη των ατόμων που απολαύουν προσωρινής προστασίας στην αγορά εργασίας.

                  26.

                  Η Επιτροπή θα δρομολογήσει και θα συντονίσει ειδικές συνεδριάσεις στο πλαίσιο της ομάδας συντονιστών για την αναγνώριση των επαγγελματικών προσόντων. Η ομάδα αυτή θα συνεδριάζει τακτικά για να συζητά και να ανταλλάσσει εθνικές πρακτικές σχετικά με το εν λόγω θέμα. Η Επιτροπή θα προσκαλέσει σ’ αυτές τις συνεδριάσεις εκπροσώπους των αρμόδιων ουκρανικών αρχών. Θα ξεκινήσουν επίσης συζητήσεις και μάθηση από ομοτίμους σε άλλες σχετικές δομές, όπως οι ομάδες εργασίας για το πλαίσιο του Ευρωπαϊκού Χώρου Εκπαίδευσης και το δίκτυο κέντρων πληροφοριών για την αναγνώριση ακαδημαϊκών τίτλων (ENIC-NARIC).

                  27.

                  Η Επιτροπή καλεί τα κράτη μέλη να μοιραστούν την εμπειρογνωσία τους στις ειδικές ad hoc συνεδριάσεις, με σκοπό την επιτάχυνση της διαδικασίας και την αποφυγή αλληλεπικαλύψεων. Η συνεργασία, οι βέλτιστες πρακτικές και η εκτενής ανταλλαγή πληροφοριών είναι ζωτικής σημασίας στο παρόν στάδιο.

         Βρυξέλλες, 5 Απριλίου 2022.

               Για την Επιτροπή

            Thierry BRETON

               Μέλος της Επιτροπής

         (1)  Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Ευρωπαϊκή αλληλεγγύη με τους πρόσφυγες και τα άτομα που εγκαταλείπουν τις εμπόλεμες περιοχές στην Ουκρανία» [COM(2022) 107 final].

         (2)  Ανακοίνωση της Επιτροπής προς το Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Υποδοχή όσων εγκαταλείπουν τις εμπόλεμες περιοχές στην Ουκρανία: προετοιμασία της Ευρώπης για την κάλυψη των αναγκών» [COM(2022) 131 final].

         (3)  Εκτελεστική απόφαση (ΕΕ) 2022/382 του Συμβουλίου, της 4ης Μαρτίου 2022, που διαπιστώνει την ύπαρξη μαζικής εισροής εκτοπισθέντων από την Ουκρανία κατά την έννοια του άρθρου 5 της οδηγίας 2001/55/ΕΚ και έχει ως αποτέλεσμα την εφαρμογή προσωρινής προστασίας (ΕΕ L 71 της 4.3.2022, σ. 1).

         (4)  Οδηγία 2001/55/ΕΚ του Συμβουλίου, της 20ής Ιουλίου 2001, σχετικά με τις ελάχιστες προδιαγραφές παροχής προσωρινής προστασίας σε περίπτωση μαζικής εισροής εκτοπισθέντων και μέτρα για τη δίκαιη κατανομή των βαρών μεταξύ κρατών μελών όσον αφορά την υποδοχή και την αντιμετώπιση των συνεπειών της υποδοχής αυτών των ατόμων (ΕΕ L 212 της 7.8.2001, σ. 12).

         (5)  ΟΟΣΑ (2019), Ready to Help?: Improving Resilience of Integration Systems for Refugees and other Vulnerable Migrants, OECD Publishing, Παρίσι, https://doi.org/10.1787/9789264311312-en

         (6)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Σχέδιο δράσης για την ενσωμάτωση και την ένταξη για την περίοδο 2021-2027» [COM(2020) 758 final].

         (7)  Σύμφωνα με το άρθρο 3 παράγραφος 1 στοιχείο α) της οδηγίας 2005/36/ΕΚ, ως «νομοθετικά κατοχυρωμένο επάγγελμα» νοείται: η επαγγελματική δραστηριότητα ή το σύνολο επαγγελματικών δραστηριοτήτων των οποίων η ανάληψη, η άσκηση ή ένας από τους όρους άσκησης εξαρτάται άμεσα ή έμμεσα, δυνάμει νομοθετικών, κανονιστικών ή διοικητικών διατάξεων, από την κατοχή καθορισμένων επαγγελματικών προσόντων· ειδικότερα, όρο άσκησης συνιστά η χρήση επαγγελματικού τίτλου που περιορίζεται, βάσει νομοθετικών, κανονιστικών ή διοικητικών διατάξεων, μόνο σε όποιον κατέχει συγκεκριμένο επαγγελματικό προσόν.

         (8)  https://www.enic-naric.net/non-regulated-professions.aspx

         (9)  Έχουν αναφερθεί ελλείψεις, π.χ., σε υδραυλικούς, νοσηλευτές/-ριες, συγκολλητές, πολιτικούς μηχανικούς, ιατρούς γενικής ιατρικής, οικοδόμους, ηλεκτρολόγους, λογιστές/-ριες και τεχνίτες στεγών. Βλ. European Labour Authority (2021), Report on Labour Shortages and Surpluses, Νοέμβριος 2021, https://www.ela.europa.eu/sites/default/files/2021-12/2021%20Labour%20shortages%20%20surpluses%20report.pdf

         (10)  https://ec.europa.eu/info/strategy/priorities-2019-2024/stronger-europe-world/eu-solidarity-ukraine_el

         (11)  Οδηγία 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με την αναγνώριση των επαγγελματικών προσόντων (ΕΕ L 255 της 30.9.2005, σ. 22).

         (12)  https://www.coe.int/en/web/higher-education-and-research/lisbon-recognition-convention

         (13)  https://rm.coe.int/recommendation-on-recognition-of-qualifications-held-by-refugees-displ/16807688a8

         (14)  https://www.etf.europa.eu/en/education-and-work-information-ukrainians-and-eu-countries/education-and-work-eu-support-ukraine

         (15)  https://europa.eu/youreurope/citizens/work/professional-qualifications/index_el.htm

         (16)  https://www.enic-naric.net/ukraine.aspx?srcval=ukraine

         (17)  Ανακοίνωση της Επιτροπής «Κατευθυντήριες γραμμές για την ελεύθερη κυκλοφορία των επαγγελματιών του τομέα της υγείας και την ελάχιστη εναρμόνιση της εκπαίδευσής τους όσον αφορά τα μέτρα έκτακτης ανάγκης για την αντιμετώπιση της COVID-19 — Συστάσεις σχετικά με την οδηγία 2005/36/ΕΚ» (ΕΕ C 156 της 8.5.2020, σ. 1).

         (18)  UNHCR (2011), Refugee Education: A Global Review, https://www.unhcr.org/4fe317589.pdf

         (19)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, «Ζώντας με αξιοπρέπεια: από την εξάρτηση στην αυτονομία — Αναγκαστικές εκτοπίσεις και ανάπτυξη» [COM(2016) 234 final].

         (20)  Απόφαση της Επιτροπής, της 19ης Μαρτίου 2007, για τη σύσταση της ομάδας συντονιστών για την αναγνώριση των επαγγελματικών προσόντων (ΕΕ L 79 της 20.3.2007, σ. 38).

         (21)  http://www.cimea.it/it/progetti-in-evidenza/fraudoc/fraudoc-project.aspx

         (22)  https://ec.europa.eu/info/resources-partners/machine-translation-public-administrations-etranslation_en

         (23)  https://europa.eu/europass/en/europass-digital-credentials. Τα ευρωπαϊκά ψηφιακά διαπιστευτήρια φέρουν ηλεκτρονική σφραγίδα και, ως εκ τούτου, εμπίπτουν στο άρθρο 35 του κανονισμού (ΕΕ) αριθ. 910/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με την ηλεκτρονική ταυτοποίηση και τις υπηρεσίες εμπιστοσύνης για τις ηλεκτρονικές συναλλαγές στην εσωτερική αγορά και την κατάργηση της οδηγίας 1999/93/ΕΚ (ΕΕ L 257 της 28.8.2014, σ. 73). Συνεπώς, θα πρέπει να γίνονται δεκτά ως αποδεικτικά στοιχεία επαγγελματικών προσόντων.

         (24)  https://www.coe.int/en/web/education/recognition-of-refugees-qualifications

         (25)  https://en.unesco.org/themes/education-emergencies/qualifications-passport

         (26)  https://www.nokut.no/globalassets/nokut/artikkelbibliotek/utenlandsk_utdanning/veiledere/toolkit_for_recognition_of_refugees_qualifications.pdf. Βλ. επίσης το έργο REACT (REACT — Refugees and Recognition | Nokut)

         (27)  https://europa.eu/europass

         (28)  https://ec.europa.eu/migrantskills/